UCAPAN PENUH PENGGULUNGAN BELANJAWAN 2021 OLEH DATUK DR ZULKIFLI MOHAMAD AL-BAKRI

Assalamualaikum warahmatullahi wabarakaatuh dan salam sejahtera.

Tuan Yang di-Pertua,

إِنَّمَا أَشْكُو بَثِّي وَحُزْنِي إِلَى اللَّـهِ

Maksudnya: “Sesungguhnya aku hanyalah mengadukan kesusahan dan dukacitaku kepada Allah” (Surah Yusuf: 86) Demikianlah menerusi ayat ini kita diajar agar sentiasa mengadu dan merintih kepada Allah SWT dalam setiap urusan hidup, moga-moga dipermudahkan Allah SWT.

2. Terlebih dahulu saya ingin mengucapkan setinggi-tinggi penghargaan dan terima kasih, terutamanya kepada Yang Berhormat Pasir Mas, Yang Berhormat Dungun, Yang Berhormat Bachok, Yang Berhormat Kuala Krai, Yang Berhormat Sik, Yang Berhormat Tampin, Yang Berhormat Setiu, Yang Berhormat Jelebu dan Yang Berhormat Parit Buntar yang telah membangkitkan 16 isu atau soalan yang berkaitan dengan hal ehwal Islam di bawah kementerian saya semasa perbahasan Belanjawan 2021 peringkat dasar.

Tuan Yang di-Pertua,

3. Saya mulakan penggulungan ini, dengan menjawab isu yang dibangkitkan oleh Yang Berhormat Pasir Mas mengenai SOP solat jemaah di masjid dan surau yang dikatakan terburu-buru menutup masjid dan surau. Pertama sekali, Kerajaan amat sedar dan sentiasa mengambil berat terhadap segala pandangan dan cadangan yang dikemukakan oleh rakyat berkenaan dengan SOP yang dikenakan. Walau bagaimanapun, kerajaan tidak boleh berkompromi dan mengambil mudah dalam memelihara kesihatan dan keselamatan rakyat. Justeru, kerajaan sentiasa mendengar nasihat KKM dan MKN bagi memastikan pembukaan masjid dan surau tidak bertentangan dengan usaha kerajaan untuk memutuskan rantaian Covid-19. Kaedah fiqh menyebut:

تصرف الامام على الرعية منوط بالمصلحة

Maksud: “Tindakan pemerintah terhadap rakyat hendaklah berasaskan kepada maslahah.”

4. Hal ini bukan sahaja dilakukan di Malaysia, tetapi juga dilakukan oleh negara-negara Islam yang lain berdasarkan pandangan institusi-institusi fatwa terkemuka dunia seperti Hai’ah Kibar Ulama al-Azhar, Kesatuan Ulama Muslimin Sedunia dan Majma’ Fiqh Islam Sedunia. Hatta Pejabat Menteri sendiri telah menerbitkan buku mengenai topik Fiqh Covid-19 dan risalah al-Bayan bertajuk Isu Penjarakan Fizikal Semasa Solat Berjemaah di Masjid dan Surau.

5. Mengenai SOP pembukaan masjid dan surau, saya telah mengambil inisiatif mengadakan Mesyuarat Khas Jawatankuasa Muzakarah Majlis Kebangsaan bagi Hal Ehwal Ugama Islam (MKI) sejak awal penularan wabak Covid-19 berlaku. Sehingga kini sebanyak 9 kali mesyuarat khas telah diadakan. Dalam mesyuarat terakhir pada 02 November 2020, antara resolusi yang dipersetujui adalah kapasiti jemaah ketika solat Jumaat diperluas kepada 1/3 dewan solat utama, manakala 30 orang bagi solat jemaah lima waktu di masjid dan surau.  Kanak-kanak berumur 8 tahun ke atas juga dibenarkan untuk hadir menunaikan solat Jumaat. SOP ini telah pun dilaksanakan di Wilayah-wilayah Persekutuan. Pelaksanaan di peringkat negeri-negeri yang lain pula, adalah tertakluk kepada pihak berkuasa agama negeri masing-masing memandangkan urusan agama terletak di bawah bidang kuasa negeri dengan perkenan Tuanku Sultan atau Raja.

Tuan Yang di-Pertua,

6. Saya amat berterima kasih dengan cadangan-cadangan dan isu yang dibangkitkan oleh Ahli-Ahli Yang Berhormat berkenaan pembangunan institusi pendidikan Islam di negara kita.

7. Yang Berhormat Dungun mencadangkan agar kerajaan menaik taraf Darul Quran kepada sebuah universiti Al-Quran dengan menggunakan sepenuhnya model wakaf seperti yang telah dilakukan oleh negara-negara lain. Untuk makluman Yang Berhormat, kerajaan menyambut baik cadangan tersebut dan sedang mengkaji dengan serius dan meneliti lanjut kaedah penubuhan Universiti al-Quran berdasarkan dasar dan polisi sedia ada, di samping memastikan ia selaras dengan Rang Undang-Undang Wakaf yang akan dibentangkan di dalam Dewan yang mulia ini kelak.

8. Berkenaan pertanyaan Yang Berhormat Kuala Krai mengenai peruntukan untuk sekolah agama, tahfiz dan pondok untuk Belanjawan 2021. Ingin saya tegaskan bahawa, kerajaan amat mengambil berat terhadap pendidikan dan masa hadapan anak-anak kita yang belajar di institusi-institusi tersebut. Ini terbukti menerusi peruntukan sebanyak 29 juta ringgit bagi melaksanakan program Pendidikan dan Latihan Teknikal dan Vokasional atau TVET, di bawah KPT yang akan memberi manfaat kepada 15,000 pelajar institusi tahfiz dan sekolah pondok. Mengenai peruntukan khusus kepada sekolah agama rakyat, tahfiz dan sekolah pondok, kerajaan memperuntukkan sebanyak 100 juta ringgit di bawah komponen selenggara semua jenis sekolah yang berjumlah keseluruhannya 800 juta ringgit, sebagaimana dibentangkan dalam Ucapan Belanjawan 2021 oleh Yang Berhormat Menteri Kewangan. Ini secara tidak langsung menjawab persoalan Yang Berhormat Tampin, adakah terdapat bantuan kerajaan terhadap institusi pendidikan Islam bukan milik kerajaan. Ini kerana, institusi pendidikan Islam bukan milik kerajaan seperti institusi pendidikan swasta yang berdaftar dengan pemegang taruh (stake holder) di negeri masing-masing turut menerima manfaat daripada peruntukan tersebut.

9. Berhubung isu yang diusulkan oleh Yang Berhormat Sik supaya kerajaan mengkaji semula perjawatan Penyelia KAFA (Pembantu Hal Ehwal Islam Gred S19) agar dinaik taraf ke jawatan tetap Penolong Pegawai Hal Ehwal Islam Gred S29. Untuk makluman Ahli Yang Berhormat, JAKIM sedang mengkaji jawatan 383 orang Penyelia KAFA berstatus Contract of Service (COS) gred S19 untuk diberi pengiktirafan skim perjawatan yang lebih sesuai dengan beban tugasnya iaitu di bawah skim Penolong Pegawai Hal Ehwal Islam gred S29 secara COS.

10. Berkenaan cadangan Yang Berhormat Setiu, agar Kerajaan menaiktaraf guru KAFA yang telah berkhidmat lebih 10 tahun diberikan status guru tetap berpencen. Untuk makluman Ahli Yang Berhormat, JAKIM sedang mengkaji pewujudan jawatan tetap guru KAFA melalui projek rintis yang dijangka akan dilaksanakan setelah mendapat kelulusan pihak berkaitan. Projek ini akan melibatkan seramai 120 orang guru di 12 buah sekolah di Wilayah Persekutuan, Sabah, Kelantan dan Pahang. Melalui projek ini, guru-guru KAFA akan dibayar elaun setaraf dengan DG29. Kerajaan berharap projek rintis ini dapat menjadi penanda aras untuk kerajaan mengujudkan perjawatan tetap dan berpencen kepada guru-guru KAFA pada masa akan datang. Suka saya tegaskan, tugas guru amatlah mulia dan kebajikannya akan sentiasa dibela. Bak kata pujangga Usman Awang: Dialah pemberi paling setia; Tiap akar ilmu miliknya; Pelita dan lampu segala; Untuk manusia sebelum jadi dewasa.

Tuan Yang di-Pertua,

11. Saya amat tertarik dengan persoalan Yang Berhormat Tampin, berkenaan sejauhmana kementerian sudah berpuashati dengan silibus pengajian guru takmir di masjid-masjid dan surau-surau. Untuk makluman Yang Berhormat, kerajaan sentiasa mengemas kini dan menambahbaik kurikulum atau silibus kelas pengajian takmir. Kurikulum yang dibangunkan adalah berdasarkan kepada kehendak dan keperluan semasa serta tahap pendidikan masyarakat. Ini seperti athar yang mengatakan:

خاطبوا الناس على قدر عقولهم

Maksudnya: “Sampaikan kepada manusia mengikut tahap kefahaman mereka.”

12. Bagi memastikan impak dan nilai tambah ini tercapai, Pegawai Penyelaras Takmir Negeri dan Penyelaras Pentadbiran Masjid Daerah (PPMD) sentiasa menjalankan pemantauan terhadap respon balas pengajian takmir. Hasil dapatan pemantauan ini akan dibentangkan kepada Jawatankuasa Penyelarasan dan Pelaksanaan Program Takmir Masjid dan Surau Seluruh Malaysia, bagi mendapatkan ulasan dan syor kepada “outcome” dan “output” pengukuhan dan pengimarahan takmir seluruh Malaysia.

Tuan Yang di-Pertua,

13. Yang Berhormat Jelebu ingin mengetahui sama ada JAKIM mempunyai sebarang peranan bagi menentukan isu halal dan haram sesuatu vaksin. Untuk makluman Yang Berhormat, Mesyuarat Muzakarah Majlis Kebangsaan Bagi Hal Ehwal Ugama Islam Malaysia (MKI) telah menjelaskan hukum harus bagi penggunaan vaksin, selari dengan kaedah pencegahan yang  dianjurkan Islam berteraskan prinsip Maqasid Syariah iaitu menjaga nyawa. Dalam isu perubatan, ulama sepakat bahawa makanan termasuk ubat-ubatan mestilah terdiri daripada bahan-bahan yang baik (thoyyib) dan halal, serta tidak mempunyai unsur-unsur yang memudharatkan kesihatan badan dan akal manusia. Namun, terdapat kelonggaran menggunakan sumber yang haram dalam kes darurat yang boleh mengakibatkan kematian dan penyakit kronik, sedangkan sumber halal tidak diperoleh. Isu ini akan sentiasa dikaji dan diangkat kepada Mesyuarat Muzakarah MKI mengikut keperluan.

Tuan Yang di-Pertua,

14. Berkaitan isu wakaf, saya berterima kasih kepada Yang Berhormat Dungun, atas cadangan melibatkan keanggotaan daripada pelbagai bidang dalam Jawatankuasa Pelan Induk Wakaf Nasional yang akan ditubuhkan. Untuk makluman Ahli Yang Berhormat, saya ingin tegaskan isu wakaf adalah agenda yang akan diangkat sebagai nadi ekonomi dan pembangunan negara. Justeru, Pelan Induk Wakaf Nasional atau PIWN akan merangkumi semua aspek pembangunan bermula dari kaedah pembiayaan sehingga pengurusan dan penjanaan dana daripada aset-aset wakaf. Memandangkan ia akan menjadi dokumen rujukan semua pihak berkepentingan dalam pembangunan wakaf di Malaysia, Jawatankuasa yang ditubuh akan melibatkan Majlis Agama Islam Negeri dan semua pakar dalam bidang masing-masing seperti para akademik, pemain industri dan agensi berkepentingan wakaf yang mempunyai kepakaran di dalam bidang syarak, undang-undang, percukaian serta kewangan Islam.

15. Seiring dengan isu wakaf adalah isu zakat. Yang Berhormat Parit Buntar ingin mengetahui tentang penyelarasan maklumat kutipan zakat seluruh negara bagi mempertingkatkan ketelusan dan integriti kutipan dan pengagihan zakat, khususnya dalam keperluan suasana Covid-19. Sebagaimana Ahli Yang Berhormat sedia maklum, urusan zakat adalah termasuk di bawah bidang kuasa pihak kerajaan negeri melalui Majlis Agama Islam Negeri (MAIN) dengan Duli Yang Maha Mulia Sultan atau Raja bertindak selaku Ketua Agama Islam Negeri. Manakala bagi Wilayah Persekutuan, Sabah, Sarawak dan Pulau Pinang maka Seri Paduka Baginda Yang Di-Pertuan Agong adalah bertindak selaku Ketua Agama Islam. Walau bagaimanapun, sebagai langkah awal, Jabatan Wakaf, Zakat dan Haji (JAWHAR) menjalin kerjasama dengan pihak MAIN serta Jabatan Akauntan Negara Malaysia (JANM) selaku peneraju dalam membangunkan Piawaian Perakaunan Islam bagi Institusi Baitulmal, Zakat dan Wakaf. Usaha ini telah dilaksanakan dan akan berterusan secara berfasa sebagai langkah memperkasa penyelarasan urusan zakat di negara ini.

Tuan Yang di-Pertua,

16. Yang Berhormat Bachok ingin mendapatkan penjelasan kerajaan mengenai rancangan terhadap pemerkasaan nilai-nilai agama, khususnya dalam kalangan anak muda hari ini. Untuk makluman Ahli Yang Berhormat, secara umumnya, pihak Kerajaan menerusi tindakan bersepadu Agensi-Agensi Agama di bawah JPM, Jabatan Agama Negeri-Negeri dan Pertubuhan Bukan Kerajaan (NGO) sentiasa mengambil langkah proaktif bagi menangani isu ini. Pelbagai program dilaksanakan bagi memastikan golongan belia memperoleh ilmu pengetahuan dan memperkasa nilai-nilai agama sama ada dalam bentuk kursus, seminar, wacana, dakwah santai dan lain-lain lagi. Kerajaan juga telah membina modul-modul yang sesuai seperti Modul Jati Diri dan Modul Kepimpinan Belia. Selain itu, Pelan Tindakan Sosial Islam (PTSI) Tahun 2019-2025 telah diwujudkan bagi tujuan menangani gejala sosial dalam kalangan orang-orang Islam. Pemerkasaan nilai-nilai agama yang dilaksanakan melalui strategi-strategi  yang ditetapkan di bawah teras-teras PTSI dilaksanakan secara holistik melibatkan semua peringkat umur termasuk anak muda. Sesungguhnya isu akhlak di kalangan pemuda amat penting. Bak kata penyair Ahmad Shauqi:

وَإِنَّمَا الأُمَمُ الأَخْلاقُ مَا بَقِيَت : فَإِنْ هُمُ ذَهَبَتْ أَخْلاقُهُمْ ذَهَبُو

Maksud: “Sesungguhnya umat-umat itu hebatnya pada akhlak mereka selagi ada, jika mereka hilang akhlak, maka hilanglah mereka”.

Tuan Yang di-Pertua,

17. Berhubung pertanyaan Yang Berhormat Parit Buntar mengenai peruntukan 10 juta yang telah diluluskan bagi tujuan menyebarluaskan Dasar Islam yang dirangka. Untuk makluman Yang Berhormat, baki peruntukan tersebut telah pun diprogramkan semula. Ia diagihkan kepada beberapa agensi di bawah saya iaitu JAKIM, YADIM, TV Alhijrah, IKIM dan MAIWP bagi melaksanakan beberapa program seperti Program Rakan Masjid dan Hospital, Anugerah Nasyid, Pemerkasaan Program Dakwah, My Haus, Is’ad al-Usrah, Dialog Kefahaman Islam dan lain-lain. Selain itu, ia digunakan untuk melaksanakan beberapa projek penerbitan khas seperti Tafsir al-Bayan, Terjemahan al-Quran Mukhtasar al-Bayan dan Terjemahan Sunan Sittah, bermula dengan Terjemahan Sahih al-Bukhari.

18. Yang Berhormat Parit Buntar juga ingin mengetahui status pelaksanaan Akta Profesion Guaman Syarie yang telah diluluskan oleh Parlimen sebelum ini. Untuk makluman Yang Berhormat Akta Profesion Guaman Syarie (Wilayah-Wilayah Persekutuan) 2019 [Akta 814] masih belum dikuatkuasakan kerana terdapat beberapa perundangan subsidiari dalam bentuk kaedah-kaedah yang perlu digubal terlebih dahulu dan dikuatkuasakan serentak dengan Akta 814. Sehubungan dengan itu, Kerajaan telah memberikan mandat kepada Persatuan Peguam Syarie Malaysia (PGSM) dan PGSM Cawangan Wilayah Persekutuan untuk melaksanakan perkara-perkara ke arah merealisasikan penguatkuasaan Akta 814 termasuk penggubalan kaedah-kaedah tersebut.

19. Yang Berhormat Parit Buntar turut bertanya berkenaan peruntukan bagi memperkasakan Mahkamah Syariah sewaktu Covid-19 dalam Belanjawan 2021. Untuk makluman Ahli Yang Berhormat, dalam Belanjawan 2021, JKSM akan menerima peruntukan sebanyak RM 81.09 juta. Program-program untuk memperkasakan dan memartabatkan Mahkamah Syariah secara holistik telah dijalankan dari semasa ke semasa berdasarkan peruntukan yang diterima, termasuk usaha-usaha menyesuaikan mahkamah dengan situasi Covid-19 yang sedang melanda. Antaranya dengan pelaksanaan pendaftaran secara online yang telah pun dimasukkan dalam program sedia ada di bawah projek E-Syariah Versi 3. Manakala untuk perbicaraan online, kerajaan masih dalam proses untuk membuat pindaan undang-undang berkaitan bagi membolehkan ianya dilaksanakan dengan segera. Pelaksanaan perbicaraan online ini, buat permulaannya akan menggunakan fasiliti sedia ada dan keperluan bagi penambahbaikan fasiliti berkenaan akan dikaji dari semasa ke semasa.

20. Berkaitan isu integriti Hakim-Hakim Syarie yang memberikan pandangan di luar sedangkan mereka tertakluk kepada Kod Etika Arahan Amalan No. 1 tahun 200. Untuk makluman Yang Berhormat Parit Buntar, Perkara 3(g) Kod Etika Hakim Syarie 2001 menetapkan bahawa seseorang Hakim Syarie tidak boleh memberi pendapat mengenai sesuatu perkara atau keadaan yang ianya sedang dibicarakan atau berkemungkinan akan menjadi suatu isu dalam mana-mana perbicaraan di hadapannya, kerana pendapatnya itu boleh kemudiannya digunakan oleh sesuatu pihak untuk menyokong hujahnya. Justeru, Hakim-Hakim Syarie yang terlibat, sedar dengan Etika Hakim Syarie di mana pandangan dan ulasan yang diberikan adalah secara umum berkaitan prinsip undang-undang dan hukum, dan tidak boleh menyentuh secara langsung perkara yang dibicarakannya di dalam Mahkamah. Walaubagaimanapun, peringatan dari semasa ke semasa telah dan akan sentiasa diberikan kepada Hakim-Hakim Syarie tentang perkara ini.

Tuan Yang di-Pertua,

21. Isu yang terakhir adalah berkenaan isu yang amat dekat dengan hati dan jiwa seluruh umat Islam di negara ini. Ia sebagaimana yang dibangkitkan oleh Yang Berhormat Kuala Krai mengenai  perancangan urusan haji dan umrah untuk rakyat Malaysia dalam situasi ini Covid-19. Sepertimana Ahli Yang Berhormat sedia maklum, penularan wabak Covid-19 telah menimbulkan risiko keselamatan dan kesihatan awam yang serius di seluruh dunia. Wabak ini telah menjangkiti hampir 55.6 juta orang dan mengakibatkan 1.34 juta nyawa telah terkorban di seluruh dunia. Arab Saudi, sebagai tuan rumah dalam urusan umrah dan haji, sentiasa memantau rapi perkembangan semasa pandemik Covid-19 di serata dunia sebelum mengeluarkan sebarang pemakluman rasmi mengenai pelaksanaan umrah dan haji khasnya bagi jemaah dari luar negara. Dalam kenyataan Kementerian Dalam Negeri Arab Saudi pada 22 September 2020, jemaah dari luar Arab Saudi dibenarkan menunaikan umrah bermula 1 November 2020 dengan jumlah jemaah sehingga 20,000 orang setiap hari. Pelaksanaan ibadah umrah ini adalah tertakluk kepada SOP yang ketat bagi membendung penularan wabak Covid-19 di kalangan jemaah.

22. Justeru, sebelum membuat ketetapan sama ada memberi kebenaran kepada umat Islam ke Tanah Suci mengerjakan umrah, Kerajaan akan mendapatkan pandangan dan nasihat daripada  MKN dan KKM. Mengenai urusan haji yang dijadualkan bermula pada 11 Jun 2021, sehingga kini Kerajaan Arab Saudi masih belum mengeluarkan sebarang pemakluman atau kenyataan rasmi berhubung pelaksanaan haji bagi Musim 1442M/2021M.

23. Setakat ini sahaja perkara-perkara yang sempat saya jawab dalam tempoh yang singkat ini. Manakala jawapan lengkap akan dikemukakan selepas ini. Saya sekali lagi mengucapkan setinggi-tinggi penghargaan dan terima kasih  kepada semua Ahli Yang Berhormat yang telah mengemukakan persoalan, cadangan dan pandangan yang sangat baik dan konstruktif. Saya akhiri ucapan saya dengan berdoa kepada Allah SWT, semoga dikurniakan kepada kita kebahagian, keamanan, kesihatan, afiat dan keselamatan.

Sekian, terima kasih. — AlHijrah Online


WANITA WARGA EMAS DITIPU RM3.5 JUTA UNTUK BEBASKAN ANAK PEREMPUAN DARI PENJARA

JOHOR BAHRU: Seorang wanita warga emas mendakwa kerugian sebanyak RM3.5 juta selepas terpedaya dengan helah seorang lelaki yang mendakwa dapat membebaskan anak perempuannya yang ditahan di Penjara Kajang, Selangor.

Timbalan Ketua Polis Johor DCP M Kumar berkata ahli perniagaan yang berusia 67 tahun mengenali seorang lelaki tempatan pada Mac 2020 yang dikatakan boleh berhubung dengan pegawai penyiasat kes bagi membebaskan anaknya yang berusia 38 tahun itu, dengan syarat membayar sejumlah wang kepadanya.

Beliau berkata anak kepada ahli perniagaan itu sebelum ini ditahan atas kesalahan di bawah Akta Pemerdagangan orang dan penyeludupan migran (Atipsom) 2007 serta Akta Kesalahan Keselamatan (Langkah-Langkah Khas) 2012 (SOSMA), sejak tahun 2019.

“Mangsa yang terpedaya telah menyerahkan wang tunai berjumlah RM3.5 juta secara berperingkat kepada lelaki itu sejak Mac 2020 hingga bulan ini, namun percaya telah ditipu kerana anaknya masih tidak dibebaskan meskipun bayaran telah dibuat, dengan memberi pelbagai alasan.

“Bertindak atas maklumat, sepasukan polis dari Jabatan Siasatan Jenayah Ibu Pejabat Polis Kontinjen Johor dan dibantu Jabatan Siasatan Jenayah Bukit Aman telah menahan lelaki berusia 35 tahun itu pada 16 Jun lepas, pukul 12.35 pagi di sekitar bandar raya ini, ” katanya dalam kenyataan hari ini.

Katanya, kes disiasat mengikut Seksyen 420 Kanun Keseksaan yang boleh dikenakan hukuman penjara sehingga 10 tahun dan sebatan serta denda, jika disabit kesalahan.

“Kita ingin menasihati orang ramai agar lebih berhati-hati apabila berurusan dengan individu yang tidak dikenali.

“Bagaimanapun, jika telah menjadi mangsa penipuan, sila hubungi ‘National Scam Response Centre’ (NSRC) di talian 997 sebagai tindakan awal untuk menyekat aliran keluar wang daripada akaun suspek,” katanya. — AlHijrah Online


BERITA GEMBIRA UNTUK PENGGUNA PELAN PRABAYAR MENJELANG ISNIN – FAHMI

KUALA LUMPUR: Menteri Komunikasi dan Digital Fahmi Fadzil akan mengumumkan berita gembira kepada pengguna pelan prabayar (prepaid) menjelang Isnin ini.

Beliau berkata pihaknya kini sedang berbincang mengenai perkara itu dengan beberapa syarikat telekomunikasi utama di negara ini untuk dipersetujui.

“Pada waktu ini saya belum bersedia untuk membuat sebarang pengumuman tetapi harapan saya dalam masa yang singkat ada beberapa perkara dapat kita persetujui insya-Allah saya harap ada berita baik terutama bagi pengguna prabayar, kita akan tahu dua tiga hari, menjelang Isnin ini,” katanya kepada media selepas program Kasih@HAWANA 2023 di sini hari ini.

Mengenai dasar pelaksanaan rangkaian 5G oleh Digital Nasional Berhad (DNB), ia akan dibentangkan kepada Jemaah Menteri minggu hadapan.

Fahmi berkata beliau telah mengadakan pertemuan dengan Perdana Menteri Datuk Seri Anwar Ibrahim pada Selasa lepas terdapat beberapa perkara yang diminta perdana menteri untuk diteliti.

Ditanya berkenaan tindakan Suruhanjaya Pencegahan Rasuah Malaysia (SPRM) menahan seorang pegawai kanan pejabat Menteri Sumber Manusia V. Sivakumar  berhubung urusan pengambilan pekerja asing, Fahmi berkata orang ramai perlu memberi ruang kepada pihak berkuasa itu menjalankan tugas sebaiknya.

“Sekiranya ada apa-apa kes yang dibawa ke mahkamah kita akan ikuti (perkembangan) dan sebelum itu kita tak boleh prasangka kerana kita tak ada maklumat yang tepat dan penuh.

“Dan semua menteri telah diminta untuk memberi peringatan (kepada pegawai) dan saya sendiri dalam pasca-Kabinet  ada beri peringatan kepada semua supaya berhati-hati kerana jangkaan adalah tinggi bahawa kerajaan ini komited untuk membersihkan Malaysia daripada gejala rasuah,” katanya.

Semalam Sivakumar dalam kenyataan memaklumkan beliau dan kementerian akan memberi kerjasama penuh kepada SPRM berhubung penahanan seorang pegawai di pejabat menteri itu bersabit isu membawa masuk pekerja asing.

Mengenai permohonan pengampunan penuh kepada bekas Perdana Menteri Datuk Seri Najib Razak, Fahmi berkata beliau tidak boleh mengulas lanjut kerana tidak mendapat sebarang maklumat mengenainya. –AlHijrah Online


BURUH LADANG MENGAKU BERSALAH CUBA BUNUH ISTERI

BUTTERWORTH:  Seorang buruh ladang mengaku bersalah di Mahkamah Sesyen di sini hari ini terhadap pertuduhan cuba membunuh isterinya pada bulan lepas.

Hakim Zulhazmi Abdullah, bagaimanapun belum menjatuhkan hukuman terhadap R. Rethinasamy, 36, kerana menunggu laporan perubatan tertuduh.

Rethinasamy didakwa cuba membunuh dengan membakar isterinya di Ladang Mayfield, Tasek Gelugor pada 31 Julai lepas sehingga mengakibatkan kecederaan.

Mahkamah kemudian menetapkan 11 Sept ini serahan laporan perubatan.

Timbalan Pendakwa Raya Wan Amira Ruzaini Wan Abdul Razak tidak menawarkan sebarang jaminan kepada tertuduh memandangkan tahap keseriusan kes tersebut.

“Saya menentang sekeras-kerasnya tertuduh dilepaskan dengan ikat jamin memandangkan mangsa adalah isterinya sendiri yang kini sedang dirawat di Hospital Pulau Pinang, melecur tahap ketiga hampir seluruh badan dan masih belum sedarkan diri,” katanya.

Rethinasamy yang tidak diwakili peguam, didakwa mengikut Seksyen 307 Kanun Keseksaan yang memperuntukkan hukuman penjara hingga 10 tahun serta boleh dikenakan denda, jika sabit kesalahan.–AlHijrah Online


PERANCIS TUMPASKAN MAGHRIBI, JUMPA ARGENTINA DI PERLAWANAN AKHIR PIALA DUNIA

KUALA LUMPUR: Perancis berjaya tumpaskan Maghribi dalam perlawanan separuh akhir Piala Dunia Qatar 2022 dengan 2-0, hari ini.

Perancis memperoleh gol pertama seawal minit kelima menerusi Theo Hernandez, manakala gol kedua diperoleh hasil penyudah cantik Randal Kolo Muani pada minit ke-79 selepas menerima bola hasil gerakan cantik Kylian Mbappe.

Dengan kejayaan tersebut Perancis akan berdepan dengan Argentina pada perlawanan akhir yang dijadualkan 18 Disember 2022.—AlHijrah Online

MENYUSUL LANJUT


MAIS PERKENAL KADAR FIDYAH TERKINI MENGIKUT JENIS BERAS YANG DIMAKAN

SHAH ALAM: Majlis Agama Islam Selangor (MAIS) memperkenalkan pilihan bayaran fidyah puasa Ramadan mengikut jenis beras yang dimakan pada tiga kadar yang berlainan iaitu RM2 RM4 dan RM6 sehari.

Setiausaha MAIS, Dr. Ahmad Shahir Makhtar berkata kadar bayaran fidyah yang ditetapkan sebanyak RM2 sehari adalah bagi individu yang memakan beras Super Special Tempatan 5 peratus, RM4 sehari bagi individu yang memakan beras putih import atau beras perang, beras pulut, herba ponni dan beras wangi manakala kadar fidyah RM6 sehari bagi individu yang memakan beras basmathi atau beras Jepun dan beras merah.

Kata Dr. Ahmad Shahir, Mesyuarat Jawatankuasa Fatwa Negeri Selangor yang bersidang pada 3 November 2020 telah memutuskan bahawa kadar bayaran fidyah bagi satu hari puasa yang ditinggalkan ialah satu perempat daripada zakat fitrah yang dibayar.

“Sebagai contoh, jika seseorang itu meninggalkan puasa sebanyak 7 hari pada tahun 2020 (belum melangkau tahun), kadar fidyahnya adalah 7 hari x 1 tahun x RM2 = RM14 (jumlah yang perlu dibayar jika mereka memakan Beras Super Special Tempatan 5 peratus ).

“Manakala jika seseorang yang memakan beras putih import/beras perang/ beras pulut/herba ponni/ beras wangi meninggalkan puasa sebanyak 7 hari pada tahun 2020, kadar fidyahnya adalah 7 hari x 1 tahun x RM4 = RM28.

“Bagi seseorang yang meninggalkan puasa contohnya sebanyak 7 hari dan tidak menggantikan puasanya selama 3 tahun iaitu pada tahun 2018-2020 (hingga melangkau Ramadhan tahun ini), kadar fidyahnya adalah 7 hari x 3 tahun x RM2 = RM42 (jumlah yang perlu dibayar jika mereka memakan Beras Super Special Tempatan 5 peratus),” jelas Dr. Ahmad Shahir dalam kenyataan hari ini.

Fidyah merupakan bayaran denda yang dikenakan kepada seseorang yang tidak dapat menggantikan puasanya di bulan Ramadan pada sesuatu tahun sehinggalah tibanya bulan Ramadan tahun berikutnya.


LINDUNGI ISLAM DARIPADA PENODAAN UNTUK MANFAAT POLITIK – SULTAN NAZRIN

IPOH: Masyarakat Islam diingatkan untuk melindungi kesucian agama daripada sebarang bentuk manipulasi pihak tertentu bagi mendapatkan manfaat politik.

Sultan Perak, Sultan Nazrin Shah bertitah, hukum hakam dan tafsiran mengenai Islam tidak boleh dibenarkan untuk ditafsirkan sewenang-wenangnya oleh mana-mana kumpulan hingga tergelincir daripada landasan sebenar.

“Umat Islam wajib melindungi kesucian agama daripada sebarang bentuk penodaan atau pencemaran berpunca daripada persaingan untuk mendapatkan laba politik.

“Islam yang diperuntukkan kedudukan istimewa dalam negara ini hendaklah diangkat kemuliaannya,” titah Sultan Nazrin selepas menyempurnakan Majlis Pengurniaan Watikah Pelantikan Yang Dipertua dan Anggota Majlis Agama Islam dan Adat Melayu Perak (MAIPk), Hakim Mahkamah Utama Syariah Negeri Perak, Ahli Jawatankuasa Fatwa Negeri Perak dan Ketua Pendakwa Syarie Negeri Perak di Kompleks Islam Darul Ridzuan, Ipoh hari ini.

Titahnya juga, kemuliaan Islam tidak bergantung semata-mata kepada kedudukannya seperti yang termaktub di dalam Perlembagaan.

Titah baginda, tanpa pengisian, perkara yang termaktub dalam Perlembagaan hanya tinggal sebagai frasa perundangan, ibarat skrip kosong yang tidak memberikan sebarang makna.

Baginda menjelaskan, tanggungjawab memberi makna kepada frasa perundangan tersebut terletak di atas bahu setiap umat Islam yang wajib berusaha menjelmakan Islam secara terserlah dalam budaya hidup harian.

“Islam wajib dibuktikan melalui kehidupan yang nyata. Islam tidak akan dapat membuktikan relevansinya sehingga masyarakat yang menerima ajaran Islam berjaya menjelmakannya dalam budaya hidup harian.

“Islam itu perlu dirasai dan diperlihatkan melalui pengisian, perbuatan, pencapaian dan kejayaan penganutnya,” titahnya.

Selain itu baginda juga bertitah, umat Islam perlu berusaha segala daya dan kekuatan menolak perlakuan yang boleh mencemarkan nama baik ummah serta kesucian Islam.

Tindakan itu titah baginda, dapat dilakukan antaranya dengan tidak menyerahkan amanah dan tanggungjawab kepada mereka yang tidak mencerminkan keperibadian seorang muslim.

“Masyarakat Islam hendaklah dengan segala daya dan kekuatan menolak sama sekali perlakuan yang boleh mencemarkan nama baik ummah serta kesucian Islam dengan tidak memberikan amanah atau menyerahkan tanggungjawab kepada kalangan yang berimej mungkar dan munafik, kalangan yang lemah moral dan rendah akhlaknya, kalangan yang terpalit dengan rasuah dan salah guna kuasa serta kalangan yang tidak amanah dan tidak ikhlas,” titah baginda.

Baginda juga bertitah insan yang menjiwai roh Islam apabila diangkat untuk memimpin amat prihatin untuk melaksanakan tanggungjawab secara berdedikasi, mentafsirkan tanggungjawab sebagai ibadah yang perlu dilaksanakan secara bersungguh, mempamerkan sifat-sifat kemanusiaan, keihsanan, belas kasihan, kejujuran dan keadilan, dan akan berusaha untuk mengharmonikan kehidupan insan ciptaan Ilahi yang terdiri dari pelbagai agama, kaum dan budaya di bumi Allah SWT. – AlHIjrah Online


TAK PERLU TUNGGU “PERJANJIAN ABAD INI” YANG DIPELOPORI AS: PM PALESTIN

RAMALLAH: Perdana Menteri Palestin Mohammad Shtayyeh pada Ahad berkata negara itu menolak pelan damai yang dipelopori Amerika Syarikat (AS), atau lebih dikenali sebagai “Perjanjian Abad Ini,” lapor agensi berita China Xinhua.

Pelan itu adalah satu “projek AS yang kita tolak,” kata perdana menteri itu dalam satu majlis sambutan hari guru peringkat kebangsaan di bandar Ramallah, Tebing Barat.

“Kita tidak akan menunggu perjanjian itu, ia bakal terkubur sebaik sahaja dilahirkan jika diumumkan,” katanya.

“Washington tidak menemui rakan kongsi untuk pelan ini di Eropah, dunia Arab atau dalam kalangan rakyat Palestin,” kata beliau.

Pelan itu mempunyai dua bahagian iaitu ekonomi dan politik.

Pada 22 Jun 2019, pentadbiran Presiden Donald Trump mengeluarkan bahagian ekonomi yang bertajuk “Keamanan untuk Kemakmuran” manakala bahagian politik belum dikeluarkan.

Hubungan politik antara Palestin dan AS telah terjejas selepas Trump mengisytiharkan Baitulmaqdis sebagai ibu negara Israel pada Disember 2017. — BERNAMA


PEMANDU TRELER DIDAKWA PANDU TAK CERMAT HINGGA SEBABKAN KEMATIAN DUA BERADIK

KUANTAN: Seorang pemandu treler mengaku tidak bersalah di Mahkamah Majistret di sini hari ini terhadap pertuduhan memandu tidak cermat sehingga mengakibatkan kematian dua beradik minggu lepas.

Muhammad Noor Azwan Abd Saman, 31, didakwa melakukan perbuatan itu sehingga menyebabkan kematian pemandu kereta Siti Nur Alia Saffiyah Zulkifli, 18, dan penumpang Siti Mazurah, 30, berhampiran lampu isyarat Felda Lepar Hilir di sini,  pada 11 malam, 13 Jun lepas.

Bapa kepada tiga anak itu didakwa mengikut Seksyen 41(1) Akta Pengangkutan Jalan 1987, yang membawa hukuman penjara maksimum 10 tahun dan denda tidak lebih RM50,000 selain hilang kelayakan memegang atau mendapatkan lesen memandu tidak kurang dua tahun, jika sabit kesalahan.

Timbalan Pendakwa Raya Fadhlin Hani Khairon menawarkan jaminan sebanyak RM15,000, namun tertuduh yang tidak diwakili peguam merayu jumlah itu dikurangkan atas alasan dia berpendapatan RM3,000 sebulan dan menanggung isteri, anak serta ibu.

Majistret Fatinah Abu Bakar menetapkan jaminan RM7,000 dengan seorang penjamin dan mengarahkan lesen memandu tertuduh digantung sehingga kes selesai.

Sebutan semula kes ditetapkan pada 21 Julai.

Media sebelum ini melaporkan dua beradik itu maut selepas kereta mereka dirempuh lori tangki membawa muatan petroleum yang terbabas ke laluan bertentangan.

Kejadian yang berlaku semasa hujan itu menyebabkan kereta yang dipandu Siti Nur Alia Saffiyah terperosok ke bawah lori tangki dan kedua-dua mangsa disahkan meninggal dunia di tempat kejadian.–AlHijrah Online


TUAH BUKA AKAUN SEJAK LAHIR BERI PELUANG TUNAI HAJI PADA USIA MUDA

KOTA BHARU: Tuah membuka akaun simpanan Tabung Haji sejak lahir memberi peluang kepada seorang pemuda dari Kampung Taman Bakti, Pengkalan Chepa, di sini, untuk mengerjakan ibadat haji pada usia muda.

Muhammad Iqbal Rosli, 23, berkata beliau tidak pernah sama sekali menyangka usaha ibu Ros Hanizah Hussein, 61, dan bapanya Rosli Hassan, 64, membuka akaun Tabung Haji untuknya ketika beliau lahir kini memberi ‘hasil’.

Katanya, telah menjadi rutin ibu bapanya untuk menyimpan wang yang diperoleh daripada saudara-mara atau kenalan yang menziarahinya ketika bayi termasuk duit setiap kali tiba Hari Raya Aidilfitri ke dalam akaun Tabung Haji.

“Sukar untuk digambarkan dengan kata-kata apabila saya berjaya merebut peluang yang dinanti-nantikan oleh setiap umat Islam ini terutamanya ketika saya baru berusia 23 tahun.

“Saya akan bertolak untuk menunaikan haji pada 26 Jun ini dan akan pulang ke tanah air pada 7 Ogos depan,” katanya kepada pemberita pada Majlis Perasmian Program Lambaian Kaabah di Dewan Haji Nik Abdullah Arshad, Kompleks Purnama di Pengkalan Chepa, di sini semalam.

Bercerita lanjut, anak keempat daripada tujuh beradik itu berkata, beliau sebelum ini telah mendapat tawaran untuk menunaikan ibadat itu pada tahun 2012 ketika berusia 14 tahun, namun terpaksa ditolak memandangkan ketika itu beliau belum cukup umur.

Bagaimanapun perkara itu tidak mematahkan semangat dan impiannya untuk menyempurnakan Rukun Islam kelima itu dengan membuat rayuan hampir setiap tahun kepada Tabung Haji selepas beliau berusia 18 tahun.

“Pada hujung tahun lepas saya mendapat surat daripada Tabung Haji memaklumkan saya ditawarkan untuk menunaikan ibadah haji. Sejak dari itu hampir setiap minggu saya akan mengikuti kelas serta kursus berkaitan ibadat ini untuk memantapkan ilmu yang ada.

“Alhamdulillah, selepas ibu dan bapa saya berpeluang menunaikan ibadat ini pada tahun 2008 kini giliran saya pula untuk mengikuti langkah mereka. Saya juga berdoa adik-beradik saya yang lain juga berpeluang menjadi tetamu Allah pada masa akan datang,” katanya yang bekerja sebagai pembantu kedai batik.

Muhammad Iqbal turut menasihatkan orang ramai terutama ibu bapa supaya membuka akaun Tabung Haji untuk anak masing-masing sejak kecil bagi memudahkan urusan menunaikan ibadat haji pada masa akan datang. –AlHijrah Online


BOMBA TANGKAP ULAR SAWA SEBERAT 70KG

TAIPING: Seekor ular sawa sepanjang 20 kaki dengan berat 70 kilogram berjaya ditangkap pihak bomba, yang dijumpai dalam sebuah parit di Kampung Sungai Limau, Trong, di sini hari ini.

Ketua Balai Bomba dan Penyelamat (BBP) Trong Mohd Shahidan Hassan berkata, pihaknya menerima panggilan daripada orang awam yang memaklumkan ular itu dijumpai berhampiran dengan rumahnya.

“Setiba di lokasi, anggota segera menangkap ular sawa sepanjang 6 meter dengan menggunakan peralatan khas penjerut ular.

“Kira-kira 30 minit masa yang diambil untuk menangkap ular tersebut,” katanya.

Atas nasihat daripada Jabatan Perlindungan Hidupan Liar dan Taman Negara (Perhilitan) Perak, ular tersebut telah dilepaskan ke habitat asal yang jauh dari penempatan awam, katanya.—AlHijrah Online


ISU SYRIA: SALAI TAHANAN MACAM KAMBING GOLEK

Rejim Bashar al Assad menggunakan berpuluh-puluh kaedah untuk menyiksa rakyatnya yang menentang dan disyaki terbabit dengan sebarang aktiviti anti-kerajaan.

Berdasarkan bukti berjaya diseludup keluar oleh bekas jurugambar rejim yang dikenali dengan kod nama Caesar, ia mendedahkan 72 cara telah digunakan.

Melalui gambar berkenaan, identiti 801 individu telah dikenalpasti bertanggungjawab melakukan kezaliman itu.

Lakaran dan butirannya dimuat naik  Syian Network for Human Rights (SNHR) di laman Facebooknya.

Ia menunjukkan 27 imej tahanan diperlakukan di luar batasan kemanusiaan dan menjalani pelbagai cara siksaan dari sekecil-kecil dengan dicucuk jarum, pin atau skru ke bahagian badan tahanan sehingga ke tahap disalai seperti “kambing golek”.

Itu belum dikira mereka yang dikenakan renjatan elektrik dan dibelasah tanpa sampai mati.

“Laporan mendedahkan  tiga kaedah asas siksaan: penderaan fizikal, yang terdiri daripada 39 cara, penafian hak mendapat rawatan membabitkan enam cara, keganasan seksual, lapan cara, penderaan psikologi dan penghinaan maruah manusia, lapan cara, penderaan di hospital tentera sembilan cara dan sebagai tambahan dipaksa menjadi buruh paksa sebagai cara pengasingan”, kata SNHR.

Dalam laporan setebal 65 muka surat itu, SNHR merekodkan kematian lebih 14,131 tahanan antara Mac 2011 hingga September 2019, di mana 173 kanak-kanak dan 45 wanita turut menjadi korban siksaan.

Jumlah itu termasuk 189 mangsa yang dibunuh sepanjang tahun ini.

Menurutnya, sejak kebangkitan menuntut hak demokrasi pada Mac 2011, hampir 1.2 juta rakyat Syria ditahan. Selepas lebih lapan tahun,  130,000  daripada mereka kini masih dipenjara.

Perincian mengenai imej dan butiran siksaan yang dilakukan tentera rejim dan sekutunya ke atas rakyat Syria  boleh didapati di Facebook Anas Alshamy dan sn4hr.org. — Razali Awang (Syria Care)


TENTERA SYRIA TAWAN BANDAR PINGGIR IDLIB

DAMSYIK: Tentera Syria menawan lima bandar baru di utara bandar Saraqeb di pinggir wilayah Idlib, barat laut Syria semalam, demikian menurut laporan agensi berita SANA.

Xinhuanet dalam laporan, yang memetik laporan SANA berkata, perkembangan itu bermakna tentera rejim Syria membuka laluan yang menghubungkan Saraqeb dengan Aleppo yang terletak di utara Syria.

Perkembangan ini muncul setelah tentera rejim Syria menawan bandar Saraqeb, bandar kedua terpenting yang akan membolehkan mereka menawan jalan yang menghubungkan Hama dengan Aleppo melalui Idlib.

Badan Pemerhati Hak Asasi Manusia Syria berkata, tentera menyerang Saraqeb kelmarin, manakala agensi berita SANA mendedahkan situasi itu semalam.

Tentera Syria sebelum ini menawan bandar Maarat al-Numan di selatan Idlib yang juga pencapaian besar pertama rejim untuk menguasai lebuhraya utama Damsyik-Aleppo.

Tentera Syria bertempur berminggu-minggu menentang kumpulan pemberontak di pendalaman Idlib dan Aleppo untuk menguasai laluan utama menghubungkan wilayah Hama di tengah-tengah Syria dan Aleppo.

Laluan itu juga menghubungkan lebuhraya Damsyik-Hama yang membolehkan tentera Syria menguasai jalan utama antara Damsyik dan Aleppo tanpa menukar laluan. — Terjemahan AlHijrah Online


IRAN MULA SERANG PANGKALAN TENTERA AS GUNA PELURU BERPANDU

IRAN: Iran melancarkan serangan peluru berpandu ke atas beberapa pangkalan udara di Iraq yang menempatkan tentera Amerika Syarikat (AS) pada awal pagi tadi.

Antara yang menjadi sasaran ialah pangkalan udara Al Asad di barat Iraq dan Irbil di sebelah utara.

Serangan tersebut disahkan oleh Jabatan Pertahanan AS dalam satu kenyataan oleh Jonathan Hoffman, pembantu kepada Setiausaha Urusan Awam Pertahanan.

Namun, tiada maklumat mengenai kematian atau kecederaan akibat serangan itu dilaporkan setakat ini.

“Ketika kami menilai situasi dan tindak balas yang akan diambil, kami akan mengambil semua langkah yang perlu bagi melindungi dan mempertahankan anggota dan sekutu AS di rantau itu,” menurut kenyataan Hoffman.

Setiausaha Akhbar White House Stephanie Grisham menerusi Twitter mengesahkan bahawa Presiden Donald Trump telah dimaklumkan mengenai serangan itu dan kini memerhati rapat situasi terkini sambil mendapat nasihat pasukan keselamatannya. — AGENSI/SINAR HARIAN


KALIMAH ALLAH: KETETAPAN MAJLIS RAJA-RAJA OKTOBER INI AKAN DIANGKAT SEBAGAI DASAR MUKTAMAD – PM

KUALA LUMPUR: Perdana Menteri Datuk Seri Anwar Ibrahim berkata ketetapan yang akan dibuat Majlis Raja-Raja, Oktober ini akan diangkat sebagai dasar muktamad untuk isu penggunaan kalimah Allah oleh orang bukan Islam di Malaysia.

Beliau berkata isu berkait keputusan kerajaan dalam kes Jill Ireland itu telah dipersembahkan kepada Sultan Selangor Sultan Sharafuddin Idris Shah selaku Pengerusi Majlis Kebangsaan Bagi Hal Ehwal Agama Islam Malaysia (MKI) hari ini.

Dalam kenyataan hari ini, katanya ketika sesi menghadap, baginda antara lain bersetuju membawa perkara itu untuk dibincangkan dalam MKI, Ogos ini sebelum ia diangkat untuk pertimbangan dan penelitian Majlis Raja-Raja.

“Saya (juga) telah menjelaskan pendirian Kerajaan Persekutuan yang menghormati undang-undang di setiap negeri dan kedudukan Raja-Raja Melayu sebagai Ketua Agama Negeri dalam menentukan perkara berkaitan agama Islam di peringkat negeri serta peranan Majlis Raja-Raja di peringkat Persekutuan.”

“Selepas berbincang dengan Sultan Selangor, saya menghormati pandangan baginda yang selari keputusan Jemaah Menteri Mei lepas, bahawa isu penggunaan kalimah Allah oleh orang bukan Islam di Sabah dan Sarawak lebih sesuai diperkemas dan diperjelaskan kepada MKI yang berperanan menasihati Majlis Raja-Raja,” katanya.

Dalam sesi menghadap itu, Anwar berkata beliau turut sekali lagi menegaskan pendirian Kerajaan Persekutuan untuk memperaku dan menerima pakai dasar sedia ada yang mengehadkan penggunaan kalimah Allah kepada orang Islam di Semenanjung serta kelonggaran bersyarat oleh orang bukan Islam di Sabah dan Sarawak.–AlHijrah Online


KARTEL DAGING: SYARIKAT LY FROZEN FOOD DIDENDA RM1.5 JUTA GUNA LOGO HALAL PALSU

JOHOR BAHRU: Sebuah syarikat makanan sejuk beku didenda RM1.5 juta oleh Mahkamah Sesyen di sini hari ini kerana memiliki, menawarkan dan menggunakan logo halal palsu berkaitan kartel daging pada Disember 2020.

Hakim Fatimah Zahari menjatuhkan hukuman itu selepas Pengarah LY Frozen Food Sdn Bhd Yong Chee Keong, 42, yang mewakili syarikat berkenaan, mengaku bersalah atas tujuh pertuduhan.

Mahkamah turut menjatuhkan hukuman denda RM100,000 atau penjara enam bulan ke atas Yong, yang berdepan dan mengaku bersalah atas tujuh pertuduhan sama namun melepas tanpa membebaskan seorang lagi pengarah syarikat itu Tan Siew Huak, 44, daripada pertuduhan serupa.

Fatimah juga memerintahkan Pengurus Stor LY Frozen Food Sdn Bhd Chong Kim Kuang, 50, dibebaskan daripada kesemua pertuduhan kerana mengambil kira fakta bahawa dia hanya pekerja di syarikat itu.

Mengikut kertas pertuduhan, LY Frozen Food, Yong, Tan dan Chong didakwa menggunakan suatu perihal dagangan palsu iaitu berkaitan logo halal Islamic Co-ordinating Council of Victoria dan Perth Mosque Incorporated dari Australia ke atas sejumlah 3,418 unit kotak makanan sejuk beku.

Mereka juga didakwa menawarkan barangan itu atas label GBP Australia Pty Ltd dan Ararat Meat Exports Pty Ltd, yang menggunakan logo halal Australia, untuk menunjukkan ia boleh dimakan oleh orang Islam.

Mereka turut dituduh memiliki barangan itu yang menggunakan perihal dagangan palsu tanpa kelulusan GBP Australia Pty Ltd dan Ararat Meat Exports Pty Ltd.

Kesemua kesalahan dilakukan di sebuah premis di Taman Perindustrian Desa Idaman, Senai, Kulai pada kira-kira 3.30 petang 1 Dis 2020 mengikut Seksyen 5(1)(a), Seksyen 5(1)(c) Akta Perihal Dagangan 2011, Perenggan 4(1) Perintah Perihal Dagangan (Perakuan dan Penandaan Halal) 2011 yang membawa hukuman maksimum penjara tiga tahun atau denda RM100,000 atau kedua-duanya.

Pendakwaan dikendalikan Timbalan Pendakwa Raya Kementerian Perdagangan Dalam Negeri dan Kos Sara Hidup Mohd Sophian Zakaria dan Syazwani Zawawi manakala kesemua tertuduh diwakili peguam Zamri Idrus.

Pada 2 Dis 2020, media melaporkan kewujudan kartel yang menyeludup daging sejuk beku dari China, Ukraine, Brazil dan Argentina sebelum membungkus semula menggunakan logo halal serta menjualnya ke pasaran di seluruh Malaysia.

Kegiatan itu terbongkar hasil serbuan bersepadu pihak berkuasa ke atas sebuah gudang di Senai yang menyaksikan rampasan bernilai kira-kira RM6.47 juta. –AlHijrah Online


ECRL bawa limpahan ekonomi

PERLAKSANAAN Projek Laluan Rel Pantai Timur (ECRL) bakal
mengubah landskap dan merangsang pertumbuhan ekonomi dengan membawa pelbagai
limpahan manfaat kepada negara.

Inisiatif pengangkutan awam itu, yang meliputi jarak
sepanjang 640 kilometer bakal memberi impak besar kepada negeri terlibat iaitu
Kelantan, Terengganu, Pahang, Negeri Sembilan, Wilayah Persekutuan Putrajaya
dan Selangor.

Jajaran baharu itu yang dijangka siap pada Disember 2026,
akan melalui 20 stesen dari Kota Bahru ke Kuala Terengganu, Kuantan, Mentakab
dan melalui Jelebu, Bangi/Kajang, Putrajaya Sentral dan ke Pelabuhan Klang.

Ia turut memanfaatkan KLIA Express Rail Link (ERL) sedia ada
serta MRT2 SSP Line yang akan dilaksanakan, dengan stesen pertukaran di
Putrajaya Sentral.

Kerajaan memutuskan untuk meneruskan pembangunan ECRL selepas
kosnya dapat dikurangkan kepada RM68.7 juta setiap kilometer berbanding RM95.5
juta setiap kilometer di bawah perjanjian asal.

Pensyarah Kanan di Pusat Pengajian Pembangunan Sosial dan
Ekonomi, Universiti Malaysia Terengganu (UMT) Dr Nazli Aziz berkata, projek
ECRL boleh merangsang proses urbanisasi terutamanya di kawasan yang terlibat
dengan pembinaan stesen kereta api.

Berikutan itu, katanya, penduduk setempat bakal menikmati
pembangunan banyak infrastruktur dan fasiliti baharu yang menjadi asas kepada
pertumbuhan bandar-bandar baharu.

Beliau berkata, pembangunan itu akan membuka peluang dan
ruang untuk industri pelancongan kerana orang ramai mempunyai pilihan
pengangkutan yang lebih pantas dan mudah untuk sampai ke destinasi-destinasi
pelancongan di Pantai Timur.

“Apabila ada proses urbanisasi, bilangan pelancong akan
bertambah. Ini juga boleh mencipta peluang pekerjaan baharu kepada penduduk
setempat terutamanya dalam konteks pembangunan keusahawanan,” katanya.

Nazli berpendapat, jajaran kereta api laju itu juga dapat
membantu mengimbangi pembangunan antara Pantai Barat dengan Pantai Timur
Semenanjung Malaysia.

Pada masa ini, katanya, tumpuan pembangunan lebih banyak
berlaku di Pantai Barat dan pelaksanaan ECRL boleh membantu memperluaskan lagi
pembangunan di kawasan Pantai Timur.

“Selain itu, ECRL juga pastinya memudahkan pergerakan
penduduk setempat dari satu destinasi ke destinasi yang lain,” katanya.

Sambil menyambut baik langkah kerajaan meneruskan projek mega
itu, Nazli berkata jajaran ECRL di Terengganu boleh membantu mengurangkan harga
barangan terutamanya makanan di negeri itu.

Ini kerana pengangkutan barangan secara pukal dengan
menggunakan kereta api adalah lebih murah berbanding kapal terbang dan lori.

Menurutnya barang-barang makanan terutamanya produk makanan
siap di Terengganu adalah lebih mahal berbanding di Kelantan atau Pahang.

“Selama ini, Terengganu bergantung kepada kaedah pengangkutan
konvensional iaitu lori untuk membawa masuk produk makanan sedangkan di
Kelantan, ada kemudahan kereta api manakala di Pahang, terdapat kemudahan
pelabuhan,” jelasnya.

Sekiranya laluan kereta api siap dibina di negeri itu, beliau
percaya isu harga makanan mahal di Terengganu boleh diatasi dan seterusnya
membantu meningkatkan kesejahteraan kehidupan penduduk setempat.

Pengerusi Persatuan Pembatik Melayu Pantai Timur,
Kamarozzaman Mohd Salleh pula berkata, ECRL sememangnya dinantikan kalangan
usahawan dan ia dilihat boleh memudahkan urusan perniagaan mereka yang kerap
berulang alik dari Kelantan dan Terengganu ke Kuala Lumpur.

“Kami sangat menyokong pembinaan ECRL… ia bagus untuk orang
berniaga macam kami,” katanya.

Turut menanti limpahan manfaat ECRL adalah pengusaha keropok
lekor di Kuala Terengganu, Mohd Pozi Hassan yang menjangka lebih ramai
pelancong akan datang ke Terengganu.

“Kedatangan pelancong ke Terengganu dijangka meningkat, dan hal
ini pastinya memberi lebih keuntungan kepada peniaga makanan,” katanya.

Ketua Penganalisis Ekonomi Bank Islam Malaysia Berhad, Mohd
Afzanizam Abdul Rashid pula berkata, perjanjian baharu ECRL antara lain
menyaksikan penyertaan tempatan dinaikkan daripada 30 peratus kepada 40
peratus.

Beliau berkata, perkara itu akan memberi impak positif kepada
sektor pembinaan, pembuatan dan perkhidmatan tempatan.

“Ini bermakna kerja-kerja pembinaan bernilai RM17.6 bilion
yang berkaitan dengan ECRL akan ditawarkan kepada kontraktor tempatan.

“Selain itu, akan ada permintaan bagi bahan binaan seperti
besi, simen, batu-batuan selain perkhidmatan profesional dan kemahiran daripada
tenaga tempatan seperti jurutera, arkitek, jurubina dan juruukur bahan,”
katanya.

Dari sudut jangka panjang pula, Mohd Afzanizam berkata,
Malaysia akan terlibat secara langsung dalam rantaian projek mega ‘Belt and
Road Initiative’ (BRI) China yang melibatkan pelabuhan di Kuantan dan Klang.

Ini akan membawa kepada permintaan tinggi terhadap tenaga
buruh mahir tempatan terutamanya yang berkaitan dengan industri kereta api.

“Kita sedia maklum bahawa Malaysia mempunyai banyak pusat
teknikal dan politeknik yang mampu menyediakan pekerja mahir tempatan untuk
industri kereta api,” katanya.

Sinar Harian yang memetik laporan Bernama menyebutkan kehadiran
lebih ramai pekerja akan membuka peluang kepada ekonomi bersaiz sederhana dan
kecil selain meningkatkan lagi permintaan bagi makanan, rumah, kedai runcit dan
pengangkutan di negeri-negeri yang bakal mempunyai jajaran ECRL.


STPM 2022: 1,184 CALON PEROLEH PNGK 4.00

KUALA LUMPUR:  Seramai 1,184 calon Sijil Tinggi Persekolahan Malaysia (STPM) 2022 mendapat Purata Nilai Gred Keseluruhan (PNGK) 4.00, kata Pengerusi Majlis Peperiksaan Malaysia (MPM) Prof Datuk Dr Mohd Ekhwan Toriman.

Beliau berkata ia sekali gus menyaksikan calon yang memperoleh keputusan PNGK 4.00 meningkat berbanding tahun 2021 iaitu seramai 874 orang.

“Daripada 1,184 calon ini, seramai 1,009 calon atau 85.22 peratus daripadanya adalah daripada kategori B40,” katanya pada sidang media pengumuman Keputusan STPM 2022 di sini hari ini.

Bagi PNGK Nasional STPM 2022, Mohd Ekhwan berkata ia juga telah meningkat kepada 2.82 pada tahun lepas berbanding 2.79 pada tahun sebelumnya.

“PNGK Nasional ini juga merupakan PNGK Nasional tertinggi sejak dilaksanakan peperiksaan STPM,” katanya.

Mohd Ekhwan berkata dari segi pencapaian PNGK secara keseluruhannya, calon STPM 2022 yang memperoleh PNGK 3.75 dan ke atas ialah 9.59 peratus manakala PNGK 3.00 dan ke atas ialah 42.96 peratus.

“Bagi PNGK 2.75 dan ke atas ialah 56.97 peratus dan PNGK 2.00 dan ke atas ialah 89.75 peratus adalah meningkat berbanding tahun 2021,” katanya.

Mengenai jumlah calon mendaftar STPM 2022, beliau berkata seramai 43,687 calon telah mendaftar namun 41,701 calon yang hadir untuk menduduki peperiksaan pada ketiga-tiga semester STPM 2022.

“Daripada 41,701 calon yang hadir, sebanyak 99.98 peratus atau 41,694 calon layak dianugerahkan Sijil STPM 2022, manakala hanya 0.02 peratus atau tujuh calon sahaja tidak layak mendapat sijil ini,” katanya.

Ditanya mengenai 1,986 calon yang tidak hadir menduduki peperiksaan itu, beliau berkata ia disebabkan beberapa faktor seperti calon-calon telah mendapat pekerjaan, menyambung pelajaran ke peringkat diploma atau program lain, sakit atau meninggal dunia.

Sementara itu, beliau berkata MPM telah memilih 17 pelajar terbaik mengikut kategori untuk diberikan anugerah berbentuk wang tunai bernilai RM1,000, plak serta sijil dan ia dijangka disampaikan oleh Menteri Pendidikan Fadhlina Sidek dalam satu majlis, hari ini.

Beliau berkata kategori berkenaan ialah 11 pelajar STPM terbaik keseluruhan, seorang pelajar terbaik kategori B40 dan seorang pelajar terbaik kategori Orang Asli.

“Empat pelajar terbaik bagi setiap kategori calon Berkeperluan Pendidikan Khas iaitu buta, rabun, autistik dan spastik,” kata Mohd Ekhwan yang juga Naib Canselor Universiti Kebangsaan Malaysia.


ATASI PERTINDIHAN KERJA, 300 KAKITANGAN MEDIA PRIMA DIBERHENTIKAN

KUALA LUMPUR: Kira-kira 300 kakitangan Media Prima Bhd (Media Prima) menerima notis pemberhentian kerja yang memaklumkan tarikh akhir pekerjaan mereka adalah pada 31 Julai 2020.

Menurut kenyataan yang dikeluarkan Media Prima, keputusan tersebut dibuat sebagai salah satu langkah pelaksanaan fasa transformasi perniagaan kumpulan dan melaksanakan inisiatif-inisiatif untuk mengatasi ketakcekapan kos yang timbul dari pertindihan kerja.

“Perubahan yang mengganggu dalam sektor media dan keadaan ekonomi makro yang mencabar, dijejaskan lagi oleh faktor pemboleh ubah yang tidak diketahui akibat pandemik COVID-19.

“Faktor-faktor ini memaksa kumpulan untuk mempercepatkan proses pelaksanaan fasa berikutnya dalam proses transformasi merangkumi semakan semula model pendapatan dan pengurusan kos bersesuaian,” kata kenyataan Media Prima semalam.

Kenyataan tersebut juga memaklumkan persetujuan telah dicapai dengan wakil daripada lima kesatuan sekerja berhubung langkah pemberhentian berkenaan.

Pemberhentian dalam sekala besar ini merupakan kali kedua dilakukan Media Prima selepas kira-kira 500 kakitangan diberhentikan pada Mac lalu. — AlHijrah Online / Zaim Zamani


GERAI MI YANG TULAR SETELAH PEMBELI MENEMUKAN ULAT DIARAH TUTUP

PUTRAJAYA: Gerai menjual mi di bazar Ramadan yang tular setelah pembeli menemukan ulat, telah dikenakan arahan penutupan di bawah Seksyen 11 Akta Makanan 1983 bermula semalam (15 April) kerana didapati tidak bersih, kata Ketua Pengarah Kesihatan Tan Sri Dr Noor Hisham Abdullah.

Arahan penutupan sementara di bawah akta itu adalah selama dua minggu bagi kerja pembersihan serta meningkatkan tahap keselamatan makanan dan premis dibenarkan beroperasi semula sebelum tempoh berkenaan sekiranya tahap kebersihan dan keselamatan makanan adalah memuaskan, katanya.

Beliau dalam kenyataan hari ini berkata kompaun turut dikeluarkan terhadap seorang pekerja gerai berkenaan yang didapati tidak mengambil suntikan anti-tifoid.

Tular di media sosial seorang pembeli mendakwa menemui ulat dalam mi sotong yang dibelinya pada harga RM30 di Bazar Ramadan Putrajaya di sini.

Perbadanan Putrajaya (PPj) pada 14 April telah mengeluarkan notis amaran di bawah UUK 30(1)(c), Undang-Undang Kecil Pelesenan Penjaja (WP Putrajaya) 2016 kepada peniaga berkenaan.

Beliau berkata peniaga berkenaan juga didapati mempunyai premis makanan di Cyberjaya yang mana bahan mentah dimasak dan disimpan sebelum dipasarkan di bazar tersebut, dan Kementerian Kesihatan (KKM) akan menjalankan pemeriksaan serta siasatan bagi mendapatkan maklumat lanjut berkenaan pengendalian keselamatan makanan di premis tersebut.

Berhubung aduan pencemaran kuih limas di Perak, Dr Noor Hisham berkata KKM telah membuka kertas siasatan ke atas pengeluar kuih limas terlibat bagi tujuan pendakwaan mengikut Akta Makanan 1983.

Kejadian yang turut tular itu didapati berlaku di Bazar Ramadan Teluk Intan dan pembeli mendakwa menemukan gumpalan rambut dalam kuih limas dibelinya dari bazar berkenaan.

Pengerusi Jawatankuasa Kesihatan, Sains, Alam Sekitar dan Teknologi Hijau Perak Mohd Akmal Kamarudin pada 14 April lepas berkata sampel makanan kuih limas itu akan dihantar untuk analisis makmal bagi tujuan siasatan kes.

Menerusi Operasi Ramadan 2022 seluruh negara, Dr Noor Hisham berkata 4,362 premis bazar Ramadan telah diperiksa dan 77 notis kompaun dengan nilai RM38,500 telah dikeluarkan bagi kesalahan di bawah Peraturan-Peraturan Kebersihan Makanan 2009.

“Sebanyak 178 sampel makanan juga telah diambil untuk dianalisis,” katanya serta menasihatkan orang ramai agar membeli makanan di premis makanan yang bersih.

Beliau berkata peniaga makanan didapati tidak mematuhi kehendak di bawah Akta Makanan 1983 dan peraturan-peraturan di bawahnya, boleh dikenakan denda tidak melebihi RM100,000 atau penjara tidak melebihi 10 tahun atau kedua-duanya sekali. – AlHijrah Online


DUA RENTUNG SELEPAS REMPUH LORI KONTENA DI LPT1

KUANTAN: Dua rentung selepas kenderaan pacuan empat roda dinaiki mereka terbakar setelah merempuh belakang lori kontena di Kilometer 108.7 Lebuhraya Pantai Timur Fasa Satu (LPT1) di Temerloh awal pagi tadi.

Ketua Polis Daerah Temerloh ACP Mohd Azhar Mohd Yusoff berkata pihaknya menerima maklumat pada 5.22 pagi, dan kedua-dua mangsa didakwa terperangkap selepas kenderaan itu tersangkut di belakang lori kontena terbabit.

“Kejadian dipercayai berlaku selepas kenderaan pacuan empat roda hilang kawalan lalu merempuh lori kontena. Pemandu lori kontena telah memberhentikan kenderaan di lorong kecemasan apabila menyedari kemalangan berlaku,” katanya menerusi kenyataan di sini hari ini.

Mohd Azhar berkata tiada pengenalan diri ditemukan pada mangsa, namun pihaknya percaya kedua-dua mangsa ialah lelaki berusia 24 tahun berdasarkan keterangan awal daripada waris.

Mayat dibawa ke Hospital Sultan Haji Ahmad Shah (HoSHAS) di Temerloh dan kes disiasat di bawah Seksyen 41(1) Akta Pengangkutan Jalan 1987.

Mohd Azhar meminta orang ramai yang mempunyai maklumat untuk menghubungi talian 09-2716086 atau pengawai penyiasat trafik Ibu Pejabat Polis Daerah Temerloh Insp Thuvanesvari, 018-9724346 bagi membantu siasatan. –AlHijrah Online


WANITA MAUT SELEPAS CUBA TIKAM ANAK OKU

MELAKA: Seorang wanita ditemukan meninggal dunia dengan beberapa kesan tikaman di bahagian perut di Taman Kota Laksamana, pada Rabu lalu.

Dalam kejadian pada jam 3:30 petang itu, wanita berusia 56 tahun berkenaan didakwa terlebih dahulu cuba membunuh anak lelakinya yang juga orang kurang upaya (OKU) yang berusia 26 tahun.

Menurut salah seorang ahli keluarga mangsa, dia mengetahui mengenai kejadian selepas menerima panggilan yang memintanya ke rumah mangsa.

Sebaik tiba, dia melihat mangsa telah tertiarap di ruang tamu dalam keadaan berlumuran darah manakala anak mangsa cedera pada leher.

Tambahnya anak mangsa memaklumkan sebelum kejadian berlaku ibunya menyuruh untuk memakan ubat tahan sakit dan tidur.

Namun tidak lama kemudian, ibunya bertindak secara tiba-tiba dengan menikam lehernya menggunakan pisau namun dia sempat melarikan diri dengan mengurung diri di dalam bilik.

Sementara itu, Ketua Polis Daerah Melaka Tengah Asisten Komisioner Christopher Patit ketika dihubungi mengesahkan kejadian dan kes diklasifikasikan sebagai mati mengejut (SDR).

Siasatan lanjut masih dijalankan.–AlHijrah Online


LRT: KERAJAAN MOHON MAAF, PAKAR DARI ISTANBUL, TORONTO DITERBANGKAN KE MALAYSIA

KLUANG: Kerajaan hari ini memohon maaf atas kesulitan yang dihadapi pengguna Transit Aliran Ringan (LRT) Laluan Kelana Jaya yang telah mengalami gangguan perkhidmatan sejak semalam, susulan kegagalan Sistem Kawalan Tren Automatik (ATC).

Menteri Pengangkutan Datuk Seri Dr Wee Ka Siong berkata walaupun syarikat pengendali LRT iaitu Prasarana Malaysia Bhd merupakan sebuah syarikat di bawah Menteri Kewangan yang diperbadankan, tetapi sebagai sebahagian daripada kerajaan, beliau tetap perlu bertanggungjawab.

“Selaku menteri, ini adalah isu berhubung pengoperasian yang memerlukan saya mendengar pandangan dan dapatan daripada pihak Prasarana.

“Saya minta Prasarana untuk maklumkan kepada masyarakat sekurang-kurangnya tiga jam sekali berkenaan maklumat terkini gangguan LRT tersebut supaya mereka (pengguna) tahu keadaan semasa,” katanya pada sidang media selepas menghadiri majlis ramah mesra Perdana Menteri Datuk Seri Ismail Sabri Yaakob bersama warga Parlimen Ayer Hitam di Dewan Terbuka Taman Suria Ros, di sini, hari ini.

Mengulas lanjut, Wee berkata selain bantuan daripada pihak pengilang peralatan asal (OEM) Thales Group dijangka tiba esok, pakar dari Istanbul, Turkiye dan Toronto, Kanada, juga akan diterbangkan bagi mencari punca utama kegagalan ATC.

“Dalam masa sehari atau dua ini, mereka (pakar) perlu mencari punca kerana ia melibatkan masalah teknikal dan mungkin juga perlu melihat aspek yang lain,” kata beliau.

Wee juga telah mengarahkan Ketua Setiausaha kementeriannya Datuk Isham Ishak, Agensi Perkhidmatan Awam Darat (APAD) dan juga Prasarana untuk mencari satu formula dan penyelesaian yang terbaik terhadap masalah itu.

“Sudah sampai masanya untuk Prasana melihat kepada penjadualan untuk kerja penyelenggaraan secara berkala dan mereka perlu mengubah kepada sistem yang lebih dinamik dan mengutamakan keselamatan,” kata beliau.

Semalam, operator LRT iaitu Rapid Rail Sdn Bhd memaklumkan ATC yang tidak stabil dikenal pasti sebagai punca kepada gangguan perkhidmatan tren LRT Laluan Kelana Jaya pada Sabtu dan Isnin lepas.

Perkhidmatan LRT di antara stesen Kelana Jaya dan Ampang Park digantung tujuh hari bermula 6 pagi tadi selepas mengambil kira faktor keselamatan penumpang serta masa yang akan diambil untuk mengenal pasti punca gangguan perkhidmatan.

Bagaimanapun perkhidmatan LRT Laluan Kelana Jaya akan beroperasi hanya dari Stesen Gombak ke Stesen Damai serta dari Stesen Lembah Subang ke Stesen Putra Heights.–AlHijrah Online


BANGUNAN TADIKA MUSNAH TERBAKAR

KUCHING: Bangunan tadika di Sekolah Jenis Kebangsaan (SJK) Tukau di Jalan Bakam, Miri, musnah dalam kebakaran, pagi tadi.

Penolong Pengarah Operasi, Jabatan Bomba dan Penyelamat Malaysia (JBPM) Sarawak, Henderi Ardimansyah, berkata pihaknya menerima panggilan berhubung kejadian tersebut pada jam 6.18 pagi.

Menurutnya, tujuh anggota dari Balai Bomba dan Penyelamat (BBP) Miri Sentral dikejarkan ke lokasi sejurus menerima panggilan kecemasan berkenaan.

“Setibanya di lokasi, didapati kebakaran membabitkan sebuah bangunan prasekolah jenis struktur kekal satu tingkat.

“Kejadian itu memusnahkan sebahagian bangunan berkenaan dan tidak membabitkan sebarang kecederaan,” katanya.

Tambah beliau, siasatan lanjut masih dijalankan oleh bahagian forensik kebakaran bagi mengenal pasti punca kejadian. –AlHijrah Online


TIDAK SAH BERWUDUK GUNA TISU BASAH

KUALA LUMPUR: Hukum berwuduk dengan menggunakan tisu basah adalah tidak sah.

Bekas Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri berkata, penggunaan tisu basah untuk berwuduk tidak memenuhi syarat sah wuduk iaitu menggunakan air mutlak dan mengalirkan air pada anggota wuduk yang dibasuh.

Beliau yang juga bekas Mufti Wilayah Persekutuan menjelaskan, air atau kandungan yang terdapat dalam tisu basah bukan lagi air mutlak kerana ia telah bercampur dengan bahan-bahan lain seperti alkohol, detergen yang bercampur dengan agen pelembap, pewangi dan pengawet.

“Antara syarat sah wuduk ialah menggunakan air yang suci lagi menyucikan iaitu air mutlak kerana hadas tidak akan terangkat melainkan dengan hanya air mutlak. Dalam bahasa mudahnya, air mutlak ialah air yang kekal dengan sifat asal kejadiannya yang telah dijadikan Allah SWT.

“Selain itu, di antara syarat sah wuduk juga ialah mengalirkan air pada anggota wuduk yang dibasuh dan tidak cukup dengan hanya sekadar menyapu air pada anggota tersebut tanpa mengalirkannya kerana ia tidak dinamakan sebagai basuhan,” katanya menerusi portalnya, Maktabah Al-Bakri.

Justeru katanya pendapat yang lebih selamat dan ihtiyat, tidak diharuskan penggunaan tisu basah untuk berwuduk sebagai gantian daripada air.–AlHijrah Online


Empat maut serangan misil Israel di Syria

DAMSYIK, 1
Julai – Empat penduduk awam termasuk seorang kanak-kanak terbunuh manakala 21
yang lain cedera dalam serangan misil Israel berhampiran Damsyik lewat semalam,
lapor agensi berita SANA.

Koresponden
AFP di Damsyik melaporkan mendengar letupan kuat pada waktu malam.

Agensi
berita Syria itu berkata, misil tersebut dilancarkan berhampiran Damsyik dan
wilayah Homs.

“Pasukan
pertahanan udara kami berdepan misil musuh yang dilancarkan pesawat perang
Israel ke arah kubu kami di Homs dan Damsyik,” kata SANA memetik sumber
tentera Syria.

Dalam pada
itu, jurucakap tentera Israel enggan memberi komen berhubung laporan tersebut.

Israel telah
melancarkan ratusan serangan udara di Syria sejak permulaan konflik pada tahun
2011, menyasarkan tentera yang setia kepada Presiden Bashar al-Assad dan
sekutunya. – Sinar Harian


Gunung Mas lokasi sesuai ganti Jakarta

JAKARTA – INDONESIA . Presiden
Indonesia, Joko Widodo atau Jokowi memaklumkan Kabupaten Gunung Mas di
Kalimantan Tengah (Kalteng) adalah lokasi paling sesuai untuk dijadikan ibu
negara baharu berdasarkan keluasan wilayah tersebut.

Sinar Harian yang memetik laporan
Kompas.com menyebutkan kenyataan itu dibuat ketika lawatan beliau ke Kelurahan
Tumbang Talaken, Kecamatan Manuhing, Kabupaten Gunung Mas untuk melihat lokasi
baharu yang akan menggantikan Jakarta.

Menurutnya, ia bagaimanapun perlu
dikaji dalam pelbagai aspek.

“Persediaan infrastruktur perlu
dibuat dari awal selain mempertimbangkan isu sosial politik, sosiologi masyarakat
dan perkara lain,” katanya.

Jelasnya lagi, terdapat kelebihan
dan kekurangan lokasi pertama di Bukit Soeharto, Balikpapan, Kalimantan Timur
(Kaltim) dengan Kabupaten Gunung Mas tersebut.

“Balikpapan masih berdepan
isu banjir manakala Kalimantan Tengah pernah dipilih bekas presiden Soekarno.
Ia pasti mempunyai sebab tersendiri. Tidak mungkin keputusan itu dibuat tanpa
hujah data dan fakta,” tambahnya.

Jokowi menjelaskan sebuah pasukan
akan dihantar ke lokasi terbabit untuk melakukan tinjauan.

Maklumat yang dikumpulkan itu
kemudiannya akan diserahkan kepada beliau sebelum diputuskan.

“Saya turun sendiri ke
lokasi terbabit untuk mencari ‘feel’ kerana mudah untuk membuat keputusan kelak,”
ujarnya.


GAGAL PATUHI PERINTAH TRIBUNAL PENGGUNA, SYARIKAT PENGENDALI PAKEJ UMRAH DIDENDA

ALOR SETAR: Sebuah syarikat pengendali pakej umrah hari ini didenda RM41,300 oleh Mahkamah Majistret di sini selepas mengaku bersalah terhadap 13 pertuduhan gagal mematuhi perintah award Tribunal Tuntutan Pengguna Malaysia (TTPM) supaya membayar balik kepada individu yang menuntut wang berjumlah RM169,577 pada 2020.

Majistret Muhammad Zul Hilmi Latif mengenakan denda itu setelah pengarah Syarikat Massnizam Group Travel & Tours Sdn Bhd, Mohd Nizam Noh, 50, yang mewakili syarikat itu membuat pengakuan berkenaan.

Syarikat itu didenda RM3,000 bagi 10 pertuduhan dan RM3,300, RM4,500 serta RM3,500 untuk tiga lagi pertuduhan dan waran melevi akan dikeluarkan sekiranya syarikat itu gagal membayar denda berkenaan.

Mengikut pertuduhan, syarikat itu didakwa gagal mematuhi perintah yang dikeluarkan TTPM antara 22 Jan, 17 Feb dan 3 Mac 2020 supaya membayar balik wang berjumlah antara RM6,990 dan RM27,560 dalam tempoh 14 hari kepada 13 individu yang menuntut wang itu.

Sehubungan itu, syarikat berkenaan dituduh mengikut Seksyen 117(1) Akta Perlindungan Pengguna 1999 yang jika sabit kesalahan boleh didenda tidak melebihi RM10,000.

Pendakwaan dikendalikan Pegawai Pendakwa Kementerian Perdagangan Dalam Negeri dan Kos Sara Hidup (KPDN)  Muhammad Nizam Amer, Saiful Saidin dan Mohd Hilmi Abu Hassan manakala syarikat itu tidak diwakili peguam.

Sementara itu, KPDN Kedah dalam satu kenyataan hari ini memaklumkan syarikat berkenaan juga didenda RM39,000 oleh Mahkamah Majistret di sini semalam atas 13 lagi pertuduhan yang sama kerana gagal mematuhi perintah TTPM untuk membayar semula wang dituntut 13 individu.

Menurut kenyataan itu, syarikat tersebut didenda RM3,000 bagi setiap pertuduhan berkenaan.

Pengarah syarikat itu juga sedang menjalani hukuman penjara selama 14 tahun bagi kesalahan di bawah Akta Pencegahan Pengubahan Wang Haram Dan Pencegahan Pembiayaan Keganasan 2001 (AMLATFPUAA). –AlHijrah Online


KANAK-KANAK PEREMPUAN HILANG DIJUMPAI DALAM KEADAAN LEMAH

GEORGE TOWN: Seorang kanak-kanak perempuan berusia lima tahun yang dilaporkan hilang setelah keluar dari rumahnya di Taman Kuala Muda, Penaga, pada 26 Mei lepas, ditemukan selepas 24 jam dalam keadaan lemah.

Ketua Polis Pulau Pinang Datuk Khaw Kok Chin berkata orang awam telah menemukan kanak-kanak itu di kawasan semak Permatang Keriang, Penaga dalam jaraknya lebih kurang dua kilometer (km) dari tempat mangsa dilaporkan hilang.

“Kanak-kanak itu ditemukan dalam keadaan lemah pada hari berikutnya sekitar pukul 6 petang lalu dihantar ke Hospital Kepala Batas untuk pemeriksaan lanjut.”

“Hasil pemeriksaan terdapat kecedaraan patah rahang, luka di bahagian dagu dan belakang kepala, lebam di dada dan belakang badan serta patah dua batang gigi,” katanya kepada pemberita di Ibu Pejabat Polis Kontinjen Pulau Pinang di sini hari ini.

Khaw berkata punca kecederaan kanak-kanak itu belum diketahui dan pihak polis masih menjalankan siasatan terperinci serta memohon orang awam yang mempunyai maklumat agar tampil membantu siasatan.

Kanak-kanak itu dilaporkan keluar dari rumahnya di Taman Kuala Muda, Penaga, pada sekitar 1 tengah hari Jumaat lalu dan didapati tidak pulang ke rumahnya selama 24 jam.–AlHijrah Online


ISTERI PERTAMA DAN KEDUA SEPAKAT JAGA SUAMI SAKIT

KUANTAN: Dua isteri sanggup berkorban tinggal serumah menjaga suami yang terlantar akibat kencing manis tahap empat sejak dua tahun lalu.

Noraini Ishak dan Effa Rizam Abd Ghaffar, kedua-duanya berusia 42 tahun, tinggal sebumbung demi memastikan suami mereka Maarof Noordin, 58, diurus dan dijaga dengan baik.

Menurut Maarof pengorbanan kedua-dua isterinya amat menyentuh hati dan sangat dihargai kerana dia sudah lagi tidak mampu bekerja selepas menjalani pembedahan Oktober tahun lalu.

“Ketika ini Noraini membantu menguruskan saya di rumah, manakala Effa keluar mencari rezeki dengan bekerja sebagai tukang kebun sekolah dan anggota Jabatan Sukarelawan Malaysia (RELA) secara sambilan.

“Saya amat bersyukur dan menghargai pengorbanan kedua-dua mereka menjaga saya,” katanya.

Jelas Maarof, dia berkahwin dengan Noraini pada 2007 manakala Effa pula dinikahinya pada 2018.

Ketika menceritakan kembali detik disahkan penyakit itu, Maarof yang tinggal di Kampung Cherating Lama, Kuantan berkata, dia dikesan menghidap penyakit kencing manis pada tahun 2021.

“Pada awalnya bahagian kaki kiri membengkak selepas digigit semut, tapi kembali pulih tidak lama kemudian.

“Namun selepas membuat pemeriksaan lanjut, doktor sahkah saya menghidap penyakit kencing manis. Apabila keadaan semakin teruk, doktor menasihatkan untuk memotong kaki kiri pada Oktober lalu bagi mengelak masalah penyakit itu merebak ke bahagian lain,” katanya.

Dalam pada itu Maarof berkata, beliau amat mengharapkan bantuan memandangkan kos perubatannya mencecah RM700 sebulan termasuk kos ulang-alik ke hospital dan klinik.

Nasib menimpa Maarof dan pasangan mendapat perhatian Amal Team Kuantan yang hadir memberikan bantuan awal kepada keluarga itu hari ini selain permasalahan mereka dirujuk kepada Majlis Ugama Islam dan Adat Resam Melayu Pahang (MUIP) untuk tindakan susulan.

Orang ramai yang ingin membantu keluarga Maarof boleh menghubungi talian 016-800 6507 untuk mendapatkan maklumat lanjut. – AlHijrah Online


COVID-19: ANGKA KES POSITIF TURUN KE 835 KES

PUTRAJAYA: Angka positif COVID-19 hari ini turun kepada tiga angka dengan 835 kes baharu.

Ketua Pengarah Kesihatan Tan Sri Dr Noor Hisham Abdullah memaklumkan daripada jumlah itu terdapat lima kes import yang mendapat jangkitan dari luar negara melibatkan satu kes warganegara dan empat kes bukan warganegara.

Ujar Dr Noor Hisham, Sabah kekal mencatatkan kes tertinggi dengan 410 kes.

Dalam pada itu beliau turut memaklumkan dua kes kematian berkaitan COVID-19 dilaporkan hari ini menjadikan jumlah keseluruhan kematian 238 kes.

Selain itu 89 kes positif kini sedang dirawat di Unit Rawatan Rapi (ICU) dengan 32 kes memerlukan bantuan pernafasan.

Sementara itu dua kluster baharu dilaporkan hari ini iaitu Kluster Lintas melibatkan daerah Kota Kinabalu dan Kluster Limbungan di Wilayah Persekutuan Labuan. — AlHijrah Online


TINDAKAN TEGAS KEPADA INDIVIDU HINA AGAMA ISLAM: MUJAHID

KUALA LUMPUR: Tindakan menghina agama Islam serta kitab suci al-Quran adalah tindakan serius yang tidak boleh dikompromi sama sekali, kata Menteri di Jabatan Perdana Menteri, Datuk Seri Dr Mujahid Yusof Rawa.

Mujahid berkata semua pihak harus peka supaya tidak melakukan tindakan bersifat provokatif dan mempamerkannya di media sosial.

“Saya yakin pihak polis sentiasa bertindak tegas dan segera kepada mana-mana aduan dibuat melibatkan jenayah menghina Islam,” katanya dalam kenyataan di sini hari ini.

Kenyataan Mujahid itu merujuk kepada penularan video di media sosial yang memaparkan seorang lelaki bertindak memijak al-Quran di lokasi yang belum dikenal pasti.

Mujahid turut menasihatkan semua pihak agar tidak terburu-buru mengambil tindakan sendiri dalam isu itu.

“Negara ini mempunyai undang-undang yang boleh diguna kepada individu yang menghina agama Islam seperti Seksyen 298A dan Seksyen 505(C) Kanun Keseksaan atau Seksyen 233 Akta Komunikasi dan Multimedia 1998,” katanya. — AlHijrah Online


Hibah 2018 tetap diberi – TH

KUALA LUMPUR, 15 Januari 2019 – Pendeposit Lembaga Tabung Haji (TH)
mampu menarik nafas lega dengan pembayaran dividen bagi tahun 2018 secara sah.

Namun Ketua Pegawai Eksekutif TH, Datuk Sri Zukri Samat mengingatkan
para pendeposit supaya tidak meletakkan harapan terlalu tinggi dengan kadar
dividen yang akan diberikan.

Katanya, jangkaan hibah bagi 2018 mungkin tidak setinggi yang mereka sangka. Pendeposit mungkin mengeluarkan wang yang dicarum.

“Dengan situasi sekarang, kita harap pendeposit akan kekal dengan TH untuk tahun 2018. Kami telah melakukan pelan pemulihan dan insya Allah ia akan berjaya,” jelas beliau lagi.

Tambahnya, “kadar dividen mungkin rendah kerana TH baru saja dipulihkan dan ia bergantung kepada prestasi kewangan mereka.”

Menurut beliau lagi, penyata imbangan TH hari ini semakin pulih setelah selesai memindahkan aset yang tidak menguntungkan kepada syarikat tujuan khas (SPV), Urusharta Jamaah Sdn Bhd.

Katanya “sudah tentu SPV akan memastikan nilai aset ini meningkat dan ia adalah tanggungjawab mereka. Saya percaya kerana ia di bawah kerajaan. Mereka pasti lakukan sesuatu supaya ia berkesan.

Aset yang dipindahkan itu merangkumi hartanah dan ekuiti manakala SPV itu akan dimiliki oleh Kementerian Kewangan (MOF).”

Pihaknya juga akan menyediakan pengemaskinian prestasi kewangan TH setiap tiga bulan, jelas beliau yang ditemui pada taklimat media di Menara Tabung Haji hari ini.

11 Disember lalu, beliau mengumumkan pemindahan aset berkenaan bernilai kira-kira RM 19.9 bilion kepada SPV bagi memperbaiki kedudukan kewangannya.


TUNKU ISMAIL DILANTIK PEMANGKU RAJA MULAI HARI INI

ISKANDAR PUTERI: Sultan Johor Sultan Ibrahim Almarhum Sultan Iskandar hari ini berkenan melantik anakanda sulung baginda, Tunku Mahkota Johor Tunku Ismail Sultan Ibrahim sebagai Pemangku Raja mulai hari ini.

Baginda mengumumkan perkara itu ketika bertitah merasmikan mesyuarat kedua (pembukaan rasmi) bagi Penggal Persidangan Pertama Dewan Undangan Negeri (DUN) Johor yang ke-15 di Bangunan Sultan Ismail, Kota Iskandar, di sini, hari ini.

“Saya melantik Tunku Mahkota Johor sebagai Pemangku Raja, saya ingin berehat sekejap, terima kasih, mulai hari ini,” titahnya.

Bagaimanapun, baginda tidak menyebut tempoh jawatan itu akan dipegang oleh Tunku Ismail.

Kali terakhir Tunku Ismail dilaporkan memegang jawatan itu apabila baginda dilantik pada 10 Ogos 2019.

Seminggu lepas, pemilik Kelab Bolasepak Johor Darul Ta’zim (JDT) mengumumkan berundur dan menyerahkan urusan harian kelab itu kepada pengurusan tertingginya.

Menerusi hantaran di laman Facebook Johor Southern Tigers pada 9 Jun lepas, Tunku Ismail berkata keputusan itu adalah disebabkan tanggungjawab dan komitmennya yang lain.–AlHijrah Online


KANAK-KANAK LIMA TAHUN MAUT DIDERA IBU KANDUNG, TEMAN LELAKI

KUALA LUMPUR: Seorang kanak-kanak lelaki berusia lima tahun meninggal dunia dipercayai menjadi mangsa dera ibu kandung dan teman lelakinya dalam kejadian pada Selasa lepas.

Ketua Polis Daerah Serdang ACP A. A Anbalagan berkata kanak-kanak itu disahkan meninggal dunia ketika mendapatkan rawatan di Jabatan Kecemasan, Hospital Serdang di sini pada 12.50 tengah malam selepas dibawa dalam keadaan tidak sedarkan diri.

“Bantuan kecemasan telah diberikan dan mangsa didapati telah meninggal dunia. Maklumat awal mendapati mangsa dikatakan telah dilanggar lori.

“Pemeriksaan lanjut pihak hospital pada tubuh badan mangsa mendapati terdapat kesan lebam dan luka lama disyaki mangsa telah didera dan dipukul di sebuah pangsapuri di Taman Puncak Jalil, Seri Kembangan sebelum dihantar ke hospital,” menurutnya dalam kenyataan hari ini.

Beliau berkata hasil bedah siasat mendapati kematian kanak-kanak malang itu adalah disebabkan kecederaan pada tisu lembut akibat pukulan objek tumpul.

Anbalagan berkata susulan itu, ibu kandung mangsa, 44, dan teman lelakinya, 29, yang bekerja sebagai pemandu lori telah ditahan.

Beliau berkata kedua-dua suspek juga telah membuat laporan polis palsu yang menyatakan telah terlanggar kanak-kanak itu dengan lori.

“Siasatan juga mendapati kejadian yang dilaporkan itu tidak berlaku dan kedua-dua suspek telah mengaku mendera mangsa sehingga mati malah lori yang disebut itu juga didapati telah dicuri di Kajang, Selangor.

“Kedua-dua suspek didapati positif dadah jenis metamfetamina dan amfetamina dan telah direman tujuh hari sehingga 29 Ogos ini bagi membantu siasatan,” katanya.

Kes itu disiasat mengikut Seksyen 302 Kanun Keseksaan.–AlHijrah Online


PRESIDEN IRAN GESA NEGARA-NEGARA ISLAM AMBIL TINDAKAN, KEPUTUSAN TEGAS MENGENAI PALESTIN

TEHRAN:  Presiden Iran Ebrahim Raisi menggesa para pemimpin negara-negara Islam untuk mencapai keputusan tegas berhubung isu Palestin dan melaksanakannya bersungguh-sungguh, lapor Agensi Berita Iran IRNA.

Beliau berkata demikian sebelum berlepas untuk menghadiri mesyuarat luar biasa Pertubuhan Kerjasama Islam (OIC).

Raisi berkata pertemuan itu menjadi harapan semua orang terutama umat Islam.

“Dijangka ketua-ketua negara Islam akan membuat keputusan tegas mengenai isu Palestin, dan keputusan itu akan dilaksanakan sepenuhnya,” katanya pada Sabtu.

Beliau berkata bahawa Palestin merupakan sebab di sebalik penubuhan OIC manakala menghentikan serta-merta mengeboman Israel ke atas Gaza, membuka laluan untuk membantu penduduk Gaza, menghapuskan kepungan dan merealisasikan hak rakyat Palestin adalah matlamat utama organisasi.

Riyadh menjadi tuan rumah sidang kemuncak luar biasa OIC pada Sabtu.–AlHijrah Online


96 PERATUS JANGKITAN BAHARU COVID-19 KATEGORI 1 DAN 2

PUTRAJAYA: Sejumlah 96 peratus daripada 13,215 kes positif COVID-19 yang dicatatkan hari ini, adalah pesakit COVID-19 kategori satu dan dua.

Ketua Pengarah Kesihatan, Tan Sri Dr Noor Hisham Abdullah berkata, seramai 8,047 kes daripada jumlah kes positif harian merupakan pesakit kategori satu yang tidak mempunyai sebarang gejala.

“Seramai 4,637 kes merupakan pesakit COVID-19 kategori dua yang bergejala ringan.

“Selebihnya, sebanyak 531 kes yang dilaporkan terdiri daripada kategori 3 hingga kategori 5.

“Pesakit kategori ini mempunyai jangkitan paru-paru dan memerlukan bantuan oksigen,” katanya dalam sidang media di sini, hari ini.

Kes harian positif baharu COVID-19 melonjak drastik hari ini dengan mencatatkan jumlah sebanyak 13,215 kes.

Sebanyak 110 kes kematian direkodkan hari ini dengan Selangor mencatatkan angka kematian harian tertinggi dengan 45 kes.

Angka jangkitan baharu harian meningkat lebih dari 10,000 kes bermula 13 Julai iaitu 11,079 kes dan semalam sebanyak 11,618 kes.—AlHijrah Online


Tun Mahathir dukacita

KUALA LUMPUR – Perdana Menteri, Tun Dr Mahathir Mohamad dukacita atas pemergian Adun Semenyih, Allahyarham Bakhtiar Mohd Nor akibat serangan jantung awal pagi tadi.

“Saya berasa dukacita atas pemergian Adun Semenyih, Allahyarham YB Bakhtiar dan mengambil kesempatan menyampaikan salam takziah buat keluarga Allahyarham.

“Saya doa moga Allahyarham ditempatkan di kalangan para solehin. Semoga keluarga Allahyarham tabah dengan dugaan ini, “ tulis Perdana Menteri di Twitternya.

Mohd Bakhtiar, 57 tahun, meninggal dunia pada pukul 4.45 pagi ini di Hospital Kajang, dipercayai akibat serangan jantung.

PRU14 lalu, beliau mewakili Bersatu menang kerusi Semenyih dengan majoriti 8,964 undi mengalahkan Datuk Johan Abd Aziz (BN), Mad Shahmidur Mat Kosim (Pas) dan S. Arutchelvan (PSM).

Allahyarham yang juga Ketua Bahagian Bersatu Hulu Langat memperoleh 23,428 undi.


SATU DARIPADA MANUSKRIP AL-QURAN TERTUA DI DUNIA DIPAMERKAN DI PARIS

KUALA LUMPUR: Salah satu manuskrip al-Quran tertua di dunia, al-Quran Kattalanggar akan dipamerkan di Paris akhir bulan ini dan didedikasi buat Uzbekistan.

Dua muka surat daripada manuskrip berusia berabad-abad akan dipamerkan dalam pameran “Treasures of the Oases Uzbekistan. At the Crossroads of Caravan Routes”, yang akan diadakan di Louvre dari 23 November hingga 6 Mac 2023.

Satu lagi pameran, “On the Road to Samarkand. Colors and Splendours of Uzbekistan”, akan diadakan di Institut Dunia Arab dari 23 November hingga 4 Jun 2023.

Menurut kenyataan yang diterima Bernama daripada kedutaan Uzbekistan, Al-Quran Kattalangar abad kelapan itu merupakan antara manuskrip terpenting dunia Islam.

Al-Quran Kattalangar mempunyai nilai signifikan yang besar bagi Islam dan Muslim, dengan ia menunjukkan nilai-nilai yang membentuk warisan budaya dan sejarah tamadun manusia, menurut kenyataan itu.

Al-Quran itu berada di masjid Langar-ota di daerah Kamashi di wilayah Kashkadarya untuk tempoh masa yang lama.

Dalam dunia Islam, ia dianggap sebagai satu daripada Mushaf paling kuno.

Ahli arkeologi di Muzium Louvre dan kurator pameran itu, Rocco Rante dipetik sebagai berkata adalah amat penting untuk memasukkan Al-Quran Kattalangar dalam senarai barang pameran.

“Pengunjung dapat melihat seni khat dan miniatur unik yang terkandung, dan al-Quran itu akan dipamerkan dalam sebuah kotak yang direka khas,” katanya.

Pameran “Treasures of the Oases of Uzbekistan. At the Crossroads of Caravan Routes” juga akan memperincikan sejarah Laluan Sutera, dari bahagian selatan Uzbekistan masa kini.

Ia akan mempamerkan elemen seni monumental dan kuda-kuda, lukisan dinding, butiran ukiran istana dan objek seni dan kraf.

Sementara itu, pameran “On the Road to Samarkand. Colors and Splendours of Uzbekistan” akan memperlihatkan lebih 300 pameran daripada sembilan muzium di Uzbekistan.

Ia merangkumi koleksi tekstil, pakaian, alas kaki dan penutup kepala, barang kemas pada akhir abad ke-19 – pertengahan abad ke-20, chapan (sejenis pakaian) bersulam emas dari zaman Emirat Bukhara, termasuk lukisan avant-garde Turkestan daripada koleksi muzium negara Uzbekistan.

“Proses pemulihan turut dijalankan ke atas patung Buddha “Garland Bearer” (abad ke-1 SM dan abad ke-1 Masihi) – permukaannya telah dibersihkan, dan bahagian yang rosak disatukan.

“Sejak tiga tahun lalu, persediaan rapi untuk pameran itu telah dijalankan.

“Beberapa ekspedisi antara Uzbekistan-Perancis membawa kepada banyak penemuan arkeologi.

“Tambahan pula, pakar pemulih dari Louvre termasuk dari Uzbekistan menjalankan kerja-kerja pemulihan berskala besar dalam beberapa peringkat, manakala proses pemulihan beberapa artifak masih diteruskan sehingga hari ini,” menurut kenyataan itu. –AlHijrah Online


BEKAS PRESIDEN JCORP DIDAKWA PERDAYA AHLI LEMBAGA PENGARAH

JOHOR BAHRU: Bekas Presiden dan Ketua Eksekutif Johor Corporation (JCorp) Datuk Kamaruzzaman Abu Kassim didakwa di Mahkamah Sesyen di sini hari ini atas pertuduhan memperdayakan Ahli-Ahli Lembaga Pengarah JCorp untuk membuat pelaburan AS$2.25 juta (RM9.46 juta) di dua syarikat, tiga tahun lepas.

Kamaruzzaman, 58, mengaku tidak bersalah ketika pertuduhan dibacakan di hadapan Hakim Wan Mohd Norisham Wan Yaakob.

Mengikut kertas pertuduhan, tertuduh yang ketika itu memegang jawatan tersebut, telah memperdayakan Ahli-Ahli Lembaga Pengarah JCorp dengan tidak memaklumkan kedudukan syarikat World Logistic Council Ltd yang tidak mampu meneruskan operasi dan secara tidak jujur mendorong Ahli-Ahli Lembaga Pengarah JCorp bersetuju untuk melaburkan US$5 juta, yang mana US$1 juta telah dilaburkan dalam syarikat World Logistic Council Ltd manakala US$1.25 juta dilabur dalam syarikat World Logistic Council Americas LLC.

Kamaruzzaman didakwa melakukan kesalahan tersebut antara 9.30 pagi hingga 1.45 tengah hari di Bilik Mesyuarat Ahli Lembaga Pengarah, Tingkat 25, Menara Komtar di sini, pada 8 Julai 2019.

Dia dituduh melakukan kesalahan yang boleh dihukum di bawah Seksyen 420 Kanun Keseksaan yang membawa hukuman penjara maksimum 10 tahun dan sebat serta didenda, jika sabit kesalahan.

Sementara itu, Timbalan Pendakwa Raya Suruhanjaya Pencegahan Rasuah Malaysia (SPRM) Zander Lim Wai Keong memohon agar mahkamah menetapkan jaminan sebanyak RM200,000 dengan penjamin warganegara serta syarat tambahan iaitu melaporkan diri dengan pejabat SPRM terdekat, menyerahkan pasport antarabangsa dan tidak mengganggu saksi pendakwaan sepanjang perbicaraan.

Bagaimanapun, peguam K. Ragunath yang mewakili Kamaruzzaman, memohon agar wang jaminan dikurangkan serta pasport diserahkan sebelum 23 April memandangkan tertuduh akan menunaikan umrah pada 7 April ini.

Hakim kemudiannya menetapkan wang jaminan RM150,000 dengan seorang penjamin selain mengarahkan Kamaruzzaman memenuhi syarat-syarat tambahan tersebut serta membenarkan pasport diserahkan sebelum 23 April.

Kes akan disebut semula pada 25 Mei bagi serahan dokumen dan senarai saksi pendakwaan kepada pihak peguam bela.

Kamaruzzaman dilantik ke jawatan itu pada Disember 2010 menggantikan Allahyarham Tan Sri Muhammad Ali Hashim, sebelum bersara pada 12 Dis 2019. – AlHijrah Online


15,573 KES POSITIF HARIAN, TERTINGGI DALAM SEJARAH NEGARA

PUTRAJAYA: Sejumlah 15,573 kes positif baharu harian dicatatkan hari ini, sekali gus menjadikannya jumlah tertinggi sejak pandemik COVID-19 melanda di Malaysia.

Ketua Pengarah Kesihatan, Tan Sri Dr Noor Hisham Abdullah berkata, jumlah kes harian tersebut menjadikan jumlah kumulatif kes positif COVID-19 kepada 980,491 kes.

Menurutnya, Selangor masih merekodkan kes positif negeri tertinggi iaitu sebanyak 7,672 kes manakala Wilayah Persekutuan (WP) Kuala Lumpur berjumlah 2,063 kes.

Dalam perkembangan yang sama, Kedah turut mencatatkan kes sebanyak 937 kes, Johor 722 kes, Negeri Sembilan 682 kes, Pulau Pinang 530 kes dan Sabah 516 kes.

Sementara itu, Sarawak merekodkan 461 kes, Pahang 457 kes, Melaka 452 kes, Perak 415 kes, Kelantan 372 kes dan Terengganu 229 kes.

Noor Hisham berkata, terdapat beberapa negeri yang merekodkan kes di bawah tiga angka iaitu WP Putrajaya (41 kes), WP Labuan (21 kes) dan Perlis (3).—AlHijrah Online


PROSES UNDI PARLIMEN PADANG SERAI, DUN TIOMAN BERMULA 8 PAGI

KUALA LUMPUR: Proses pengundian bagi Pilihan Raya Umum Ke-15 (PRU-15) Parlimen Padang Serai di Kedah dan Dewan Undangan Negeri (DUN) Tioman di Pahang bermula secara rasmi pada 8 pagi ini, melibatkan sejumlah 161,063 pengundi.

Daripada jumlah itu, 132,955 orang mengundi bagi Parlimen Padang Serai manakala 28,108 orang pengundi bagi DUN Tioman.

Bagi pengundian Parlimen Padang Serai, sebanyak 46 pusat mengundi dibuka melibatkan 230 saluran bermula 8 pagi hingga 6 petang.

Bagi DUN Tioman, 17 pusat mengundi dibuka melibatkan 52 saluran bermula 8 pagi hingga 6 petang.

PRU-15 di kedua-dua kawasan berkenaan ditangguhkan berikutan kematian calon yang telah disahkan bertanding iaitu M. Karupaiya dari Pakatan Harapan (PH) bagi Parlimen Padang Serai dan Md Yunus Ramli mewakili Perikatan Nasional (PN) di DUN Tioman.

PRU-15 Parlimen Padang Serai menyaksikan pertembungan enam penjuru dengan saingan melibatkan calon PH, Barisan Nasional (BN), PN, Pejuang, Warisan dan Bebas. Bagaimanapun, BN bersetuju memberi laluan kepada PH di kerusi Parlimen itu pada 2 Dis lepas.

DUN Tioman pula menyaksikan pertandingan lima penjuru antara calon BN, PN, PH, Pejuang dan seorang Bebas tetapi PH sudah menyatakan menarik diri daripada PRU berkenaan bagi tanda kesepakatan Kerajaan Perpaduan di peringkat negeri dan nasional.–AlHijrah Online


PRU-15: TIDAK BOLEH CERAMAH, KEMPEN POLITIK DI MASJID DAN SURAU

JOHOR BAHRU: Semua pihak khususnya ahli-ahli politik tidak dibenarkan untuk berkempen di masjid dan surau di negeri ini.

Pengerusi Jawatankuasa Hal Ehwal Agama Islam Johor Mohd Fared Mohd Khalid berkata, ketetapan tersebut dibuat bagi memastikan kesucian rumah ibadat itu terpelihara.

Ujarnya, surau dan masjid merupakan tempat beribadat untuk mereka yang beragama Islam, bukannya pentas untuk berpolitik.

Mohd Fared turut mengingatkan kepada semua wakil rakyat untuk sentiasa mematuhi adab semasa mengunjungi rumah ibadat di negeri itu.

“Saya kena tegur mereka kerana ada wakil-wakil rakyat yang masuk ke sekolah agama tidak mengikuti tatacara pemakaian sebagai contoh perempuan yang bukan Islam tidak memakai selendang.

“Kepada sesiapa yang masuk ke rumah-rumah ibadat, apatah lagi ke institusi pengajian Islam perlu menghormati caranya,” katanya kepada pemberita selepas menyempurnakan majlis perasmian bangunan baru Surau al-Husna Taman Desa Rahmat Tampoi, di sini hari ini.

Sementara itu, Mohd Fared memaklumkan hanya dua orang sahaja yang boleh berucap di masjid dan surau iaitu Menteri Besar dan Exco Hal Ehwal Agama, dan ianya terhad untuk ucapan dasar-dasar negeri sahaja.

Pegawai-pegawai agama serta ahli jawatankuasa masjid dan surau akan bekerjasama bagi memastikan usaha itu dapat dilaksanakan dengan lebih berkesan, katanya.—AlHijrah Online


COVID-19: MENDEPANI CABARAN MINDA KELAS KETIGA

Penularan wabak COVID-19 telah memberi implikasi besar terhadap ekonomi dan sosial negara-negara di dunia hari ini. Ia membayangkan betapa dahsyatnya ancaman wabak ini sehingga melumpuhkan hampir 30 peratus ekonomi dunia dan menjejaskan lebih satu per tiga jumlah penduduk dunia yang berjangkit wabak ini sekiranya ia tidak dapat dibendung segera.

Malaysia seperti
negara-negara terkesan lain mengalami ancaman serupa. Pertambahan jumlah mangsa
wabak ini dijangka berterusan sehinggalah rantaian wabak COVID-19 dapat di atasi
sepenuhnya.

Begitulah dengan
usaha keras dan berterusan kerajaan untuk memastikan bahawa penularan wabak ini
tidak menggugat tahap kesihatan rakyat Malaysia, Perintah Kawalan Pergerakan
(PKP) dikuatkuasakan untuk mengekang penularan wabak ini dan pemutusan rantaian
wabak ini dalam satu tempoh yang ditetapkan.

Sepanjang tempoh
ini juga, sekatan pergerakan bukan sahaja membendung pendedahan rakyat terhadap
penularan wabak ini tetapi mendidik mereka menghadapi cabaran dan dugaan
menghadapi gejala ini dengan pengawalan interaksi sosial secara fizikal yang
boleh menjadi ancaman penularan COVID-19.

Malangnya sesetengah daripada masyarakat kita masih terbelenggu dalam pemikiran Minda Kelas Ketiga. Konsep pemikiran sebegini selalu dikaitkan dengan tingkah laku dan peradaban masyarakat di negara-negara dunia ketiga.

Walau bagaimanapun
kebanyakan ahli sosiologi beranggapan bahawa kategori Minda Kelas Ketiga ini
merujuk kepada kedangkalan, kecuaian atau kegagalan masyarakat memelihara
tingkah laku dalam sistem peradaban yang diamalkan, menyebabkan mereka leka dan
tercicir daripada praktis hukum peradaban yang dirancangkan kepada mereka.

Ini termasuklah
sikap tidak menghargai kebersihan, keselamatan dan apa sahaja praktis rutin
yang seharusnya mendatangkan keharmonian dan kerukunan dalam kehidupan mereka.

Berbanding
dengan konsep Minda Kelas Pertama, masyarakat sesebuah negara akan bersikap
lebih perihatin terhadap amalan persekitaran mereka, lebih cekap menguruskan
hal-hal kebersihan, kesopanan dan profesionalisme dalam kalangan kakitangan, akhirnya
akan menjuruskan masyarakat berfikiran progresif, maju dan dinamik seperti yang
berlaku di negara-negara maju.

Dalam konteks Malaysia,
hal ini telah digariskan dalam Wawasan 2020 dan yang terbaru Wawasan Kemakmuran
Bersama yang bermatlamat untuk melahirkan masyarakat Minda Kelas Pertama untuk
membina negara Malaysia yang maju.

Mustahil kita
akan mencapai status negara maju walaupun pencapaian ekonomi, politik dan
insfrastruktur kita mencapai tahap itu,tetapi peradaban sosial masyarakat kita
masih di takuk kelas ketiga.

Lihat apa yang
berlaku sekarang sewaktu kerajaan melaksanakan PKP untuk mengekang wabak
penyakit Covid-19. Pelbagai garis panduan dan peraturan yang telah diwarwarkan,
seolah-olah tidak diendahkan sebilangan masyarakat dan mereka bertindak untuk
mencabar peraturan-peraturan yang dilaksanakan demi kebaikan mereka.

Golongan ini bukan sahaja membawa masalah pada diri mereka tetapi menyebabkan lebih ramai rakyat terdedah kepada ancaman wabak merbahaya ini dan meningkatkan lagi angka mangsa wabak ini dalam tempoh PKP.

Apakah kita
sanggup menggadaikan kenikmatan yang kita peroleh hari ini dengan
“membunuh” peradaban masyarakat semata-mata memuaskan perasaan tamak
haloba sehinggakan tidak mengendahkan kepentingan dan keselamatan masyarakat
yang lain?

Apakah ini yang
dikatakan sebagai masyarakat prihatin dan bertanggungjawab terhadap kepentingan
agama, bangsa dan negara?

Adakah kita
mempelajari bahawa jumlah mangsa terkorban COVID-19 mencecah ratusan orang
setiap hari di Itali dan Sepanyol adalah disebabkan kecuaian rakyat mereka
tidak mengendahkan peraturan-peraturan dan kesan daripada wabak merbahaya ini?

Rasulullah SAW
bersabda, “orang yang penyayang nescaya akan disayangi pula oleh Ar-Rahman
(Allah). Maka sayangilah penduduk bumi, nescaya penduduk langit juga akan
menyayangi kalian.” (Hadis riwayat at-Tirmidzi)

Sabda Rasulullah lagi, “iman itu 70 dan beberapa cabang, yang paling tinggi ialah kalimah La ilaha illallah, yang paling rendah ialah menyingkirkan gangguan dari jalanan.”

Tuntutan ajaran
Islam supaya umatnya memelihara kebersihan dan keselamatan diri serta
persekitaran kerana ia mencerminkan kerukunan imej Islam yang suci.

Sesungguhnya, malapetaka
yang terjadi di China, Itali, Amerika dan sepelusuk dunia ini harus dijadikan
ikhtibar bahawa rukun dan disiplin masyarakat mematuhi peraturan-peraturan
kesihatan adalah kunci kepada kejayaan “memerangi” wabak penyakit
ini.

Lihatlah selepas
tempoh dua bulan perintah berkurung dilaksanakan di Wuhan, penduduknya kini bebas
dan berjaya memerangi Covid-19. Ini kerana kepatuhan dan disiplin penduduknya
terhadap peraturan-peraturan pencegahan wabak yang dilaksanakan Kerajaan China.

Sejajar dengan
itu, advokasi terhadap budaya masyarakat Minda Kelas Ketiga di negara ini harus
diperhebatkan lagi menjelang kemunculan fasa ketiga gelombang COVID-19 yang
bakal kita tempuhi nanti.

Peringkat kesedaran dan keperihatinan terhadap kesan wabak pada tahap ini tidak memberi manfaat sepenuhnya, tetapi pelaksanaan peraturan-peraturan yang lebih ketat dan drastik harus diperkenalkan supaya pematuhan secara total dalam kalangan masyarakat dapat dilaksanakan.

Biarpun ramai
orang akan mengkritik pendekatan ini, tetapi ia merupakan jalan terakhir untuk
membenteras penularan wabak dan secara langsung mendidik masyarakat untuk
menjadi warganegara yang lebih prihatin terhadap kepentingan bangsa dan negaranya.

Selain daripada
peraturan-peraturan sivil yang dilaksanakan, kerajaan juga harus mengambil
inisiatif untuk melaksanakan pendekatan advokasi secara kaunseling kepada
golongan yang berpotensi terdedah kepada bahaya gejala wabak ini dan golongan
yang menjadi mangsa kesan psikologi dan emosi disebabkan tempoh pelaksanaan PKP
yang panjang.

Ini termasuklah
menganjurkan sesi kaunseling bersemuka dalam talian kepada komuniti,
perbanyakkan pendedahan maklumat terhadap penyelesaian secara berperingkat bagi
memerangi wabak penyakit ini.

Ini bagi
menghindari pemikiran masyarakat daripada perasaan panik, cemas dan tertekan
menghadapi tempoh PKP dan menghadapi gelombang ketiga wabak ini nanti.

Di samping itu juga, strategi memerangi penularan wabak COVID-19 ini tidak berjaya sepenuhnya sekiranya kurang inisiatif dilakukan dengan membuat pemeriksaan ke atas warga pekerja asing seperti PATI yang banyak berinteraksi dengan warga tempatan.

Golongan ini
melakukan pekerjaan rutin dan terlibat secara langsung dalam pembuatan makanan
dan perkhidmatan pelanggan.

Sekiranya
pemeriksaan kesihatan ke atas golongan ini tidak endahkan, dikhuatiri rantaian
penularan wabak ini nanti tidak dapat dipisahkan dan akan menyumbang kepada
implikasi yang lebih buruk kepada warga tempatan.

Justeru itu,
menjadi tanggungjawab setiap warga masyarakat kita mempersiapkan pemikiran
supaya kita dapat memahami pelaksanaan PKP dan mengadaptasi strategi-strategi
penjagaan kesihatan dan keselamatan yang ditetapkan dengan penuh kesedaran dan
rasa tanggungjawab.

Inilah
pengorbanan yang amat besar ertinya sekiranya setiap anggota masyarakat berjaya
memainkan peranan untuk memelihara kesejahteraan dan kemakmuran negara yang
sedang dilanda musibah.

Saya ingin memetik ucapan Perdana Menteri, Tan Sri Muhyiddin Yassin sewaktu membentangkan Pelan Pemulihan Ekonomi baru-baru ini,

“We are a nation at war with invisible forces. The situation we are now facing is unprecedented in history. This unprecedented situation of course requires unprecedented measures.

“We are not perfect, but we are doing the best we can to pull through this crisis together, as one nation. God willing, we will come out stronger when this crisis ends and the dust settles”.

Sejajar dengan itu, masyarakat kita harus bersama-sama memikul tanggungjawab membina negara dengan mengamalkan peradaban pemikiran Minda Kelas Pertama, sekiranya kita mahu melangkah jauh menjangkau status negara maju akan datang. – AlHijrah Online

Penulis adalah penganalisis politik dan sosial serta pensyarah kanan komunikasi dari Universiti Putra Malaysia (UPM).

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


POLIS TAHAN DUA LELAKI DISYAKI TERLIBAT KES BUNUH WARGA EMAS

BUKIT MERTAJAM:  Polis menahan dua lelaki bagi membantu siasatan berhubung penemuan mayat seorang warga emas, yang dipercayai mati dibunuh, dalam kawasan semak berhampiran Jalan Song Ban di sini, kira-kira pukul 7.45 malam semalam.

Ketua Polis Daerah Seberang Perai Tengah (SPT) ACP Tan Cheng San berkata kedua-dua lelaki masing-masing berumur 50-an dan 60-an yang merupakan kenalan warga emas berumur sekitar 70-an itu, ditahan secara berasingan di Hospital Bukit Mertajam dan perkarangan Klinik Kesihatan Berapit, di sini hari ini, semasa menerima rawatan.

Beliau berkata kedua-dua mereka menerima rawatan bagi kecederaan yang disyaki berkaitan dengan kes bunuh warga emas berkenaan, dan seorang daripada suspek didapati mempunyai tiga rekod lampau berkaitan jenayah serta tujuh kes narkotik.

“Berdasarkan siasatan awal, punca kejadian disebabkan kedua-dua suspek tidak berpuas hati dengan warga emas itu sehingga berlaku pergaduhan… warga emas itu dipercayai telah ditikam menggunakan senjata tajam,” katanya dalam kenyataan hari ini.

Katanya kedua-dua suspek kini direman selama tujuh hari bagi membantu siasatan dan kes disiasat mengikut Seksyen 302 Kanun Keseksaan bagi kesalahan membunuh.–AlHijrah Online


MYAIRLINE MOHON MAAF PADA PENUMPANG, AGENSI PENERBANGAN, PERCEPAT PROSES PEMULANGAN WANG

KUALA LUMPUR: MyAirline hari ini memohon maaf kepada penumpang dan agensi penerbangan yang terjejas akibat penggantungan operasi syarikat itu.

Eksekutif interim MyAirline Datuk Seri Azharuddin Abdul Rahman berkata syarikat itu kini dalam proses mempercepatkan proses bayaran balik wang dan berharap kesemua penumpang MyAirline untuk bersabar.

“Kami juga sedang dalam usaha mewujudkan talian ‘hotline’ bagi membantu penumpang kami yang terjejas dengan lebih baik dan memudahkan proses bayaran balik, mereka (penumpang) digalakkan untuk menyediakan nombor tempahan mereka (PNR) dan e-melkannya kepada kami di customercare@myairline.my,” katanya dalam satu kenyataan hari ini.

Azharuddin berkata kesemua pekerja MyAirline masih dalam penggajian penuh dan tiada pekerja yang diberikan cuti tanpa gaji.

Menyentuh mengenai perkongsian strategik, beliau berkata beberapa pihak telah pun menunjukkan minat terhadap MyAirline dan syarikat kini sedang menilai cadangan tersebut.

“Kami akan terus menyediakan maklumat terkini kepada penumpang yang kami hargai dan juga pihak berkepentingan lain,” katanya.–AlHijrah Online